PM perlu henti angkat naratif pro-Israel, normalisasi solusi ‘merepek’

BANGI, 29 Rabiulakhir 1445H, Isnin – BERJASA mendesak Perdana Menteri, Datuk Seri Anwar Ibrahim untuk berhenti mengangkat naratif pro-Israel, termasuk cuba menormalisasikan negara haram itu menerusi solusi ‘merepek’ berkaitan ‘two state solution’ dan garis sempadan haram 1967.

Desakan itu ditegaskan Ketua Penerangan BERJASA, Mohd Hamdan Mohd Sharif susulan pendirian Perdana Menteri yang turut tidak terkecuali memuji usaha Arab Saudi kononnya dalam keamanan dan mengangkat idea solusi Israel meskipun tidak diiktiraf dunia.

Apatah lagi, katanya, Arab Saudi bersama tiga lagi negara lain iaitu Maghribi, Emiriah Arab Bersatu (UAE) dan Bahrain disifatkan hanya beretorik berjuang bersama Palestin, apabila menentang lima usul mesyuarat tergempar Pertubuhan Kerjasama Islam (OIC) bersama Liga Arab.

“Mesyuarat tergempar negara ahli OIC bersama Liga Arab yang berakhir semalam, tidak lebih sekadar berbincang kosong tanpa sebarang penyelesaian.

“Negara-negara tersebut juga terlibat dengan proses normalisasi Israel melalui ‘deal of century’. Kesannya hari ini, mereka tidak lebih sekadar menjadi boneka Israel tajaan Amerika Syarikat (AS),” katanya dalam kenyataan, hari ini.

Atas dasar itu, BERJASA mendesak Anwar selaku Perdana Menteri bertindak lebih tegas di arena antarabangsa dan menggunakan segala kuasa yang ada ketika ini.

“Tindakan lebih tegas dan agresif perlu dilaksanakan Malaysia, melobi negara-negara umat Islam untuk tindakan yang lebih efektif dalam memberi tekanan kepada Israel dan AS serta negara sekutu,” katanya.

Terdahulu, pemimpin Islam dan Liga Arab mengecam tindakan tidak berperikemanusiaan di Gaza, tetapi enggan mengenakan sekatan ekonomi dan politik terhadap Israel yang berterusan mengebom penduduk Gaza.

Hasil resolusi dalam Sidang Kemuncak Liga Arab dan OIC di Riyadh pada Sabtu telah menonjolkan perpecahan kalangan pemimpin wilayah Arab dalam menangani krisis yang mungkin akan membabitkan negara lain, lapor AFP.

Beberapa negara Arab, diketuai oleh Algeria, menggesa hubungan diplomatik dengan Israel diputuskan sepenuhnya.

Namun sekurang-kurangnya tiga negara, termasuk Emiriah Arab Bersatu (UAE) dan Bahrain yang menormalisasikan hubungan dengan Israel pada tahun 2020, menolak cadangan itu.


UNGA: Afghanistan kesal PBB tak iktiraf pentadbiran Taliban

KABUL, 12 Rabiulawal 1445H, Khamis – Taliban melahirkan rasa kecewa dengan Mesyuarat Agung Pertubuhan Bangsa-Bangsa Bersatu (UNGA) ke-78 di New York yang tidak mengiktiraf pentadbiran sementara dan menarik semula sekatan yang berlaku di Afghanistan.

Jurucakap Taliban, Zabihullah Mujahid berkata, tekanan politik dan paksaan masih berkuat kuasa.

“Kumpulan mementingkan diri ini masih berperang dengan Afghanistan dan menahan PBB melakukan yang terbaik kepada negara ini,” kata Majlis Keselamatan PBB kelmarin, yang disampaikan oleh Duta Khas PBB untuk Afghanistan.

Bagaimanapun, Taliban, yang menganggap pentadbirannya sebagai Emiriah Islam Afghanistan kesal kerana perbincangan berkenaan telah dilencongkan dengan hanya membangkitkan dua topik kecil dan domestik seperti pendidikan wanita dan bidang pekerjaan untuk golongan tersebut.

“Sedangkan di Afghanistan, pelbagai isu besar wajar diutamakan keselamatan, pengampunan am, keamanan dan kestabilan, pembangunan ekonomi, pembentukan pasukan keselamatan.

“Begitu juga dengan peruntukan bajet daripada hasil dalaman, melanjutkan pendidikan di seluruh negara selain puluhan perkembangan lain belum dibincangkan,” kata Mujahid dalam kenyataan.

Sejak Taliban mengambil alih pentadbiran pada Ogos 2021, kira-kira AS$7 bilion rizab asing telah disekat oleh Amerika Syarikat (AS).

Pada mesyuarat PBB lalu, Taliban telah menamakan jurucakapnya, Suhail Shaheen, sebagai anggota tetap Afghanistan kepada PBB.

Namun, badan dunia itu masih belum menerima pencalonan tersebut kerana Taliban sehingga kini tidak diiktiraf oleh negara anggota PBB.

“Rakyat Afghanistan mempercayai pemimpin mereka yang memberi keutamaan kepada agama dan kepentingan negara.

“Selain telah berjuang bertahun-tahun untuk mencapai matlamat besar ini dan bersedia untuk melindungi mereka,” katanya. – Agensi


1,878 aduan diterima babit isu majikan tak benar BDR

KUALA LUMPUR, 21 Zulkaedah 1442H, Jumaat – Sebanyak 1,878 aduan diterima Kementerian Sumber Manusia menerusi aplikasi Working for Workers (WFW) membabitkan isu majikan tidak membenarkan pekerja bekerja dari rumah (BDR), antara 23 Mei hingga semalam.

Menterinya, Datuk Seri M Saravanan memaklumkan, Selangor merekodkan jumlah tertinggi dengan 696 aduan diikuti Kuala Lumpur (505), Johor (196) dan Pulau Pinang (123).

Katanya, dari 1 Jun hingga semalam, sejumlah 59 kompaun berkaitan ketidakpatuhan kapasiti kehadiran pekerja ke pejabat dan tempat kerja dikeluarkan agensi penguatkuasaan di bawah kementerian seperti Jabatan Tenaga Kerja Semenanjung Malaysia (JTKSM) serta Jabatan Keselamatan dan Kesihatan Pekerjaan (JKKP).

“Kementerian menerima banyak aduan daripada pekerja mengatakan diugut majikan untuk hadir bekerja dan kegagalan berbuat demikian boleh menyebabkan mereka diberhentikan kerja.

“Oleh itu, jika pekerja masih diarahkan oleh majikan untuk hadir ke tempat kerja, aduan boleh disalurkan kepada kementerian menerusi aplikasi WFW,” katanya dalam satu kenyataan, hari ini.

Selain kategori aduan BDR, beliu berkata, aplikasi itu turut mempunyai 16 kategori aduan lain membabitkan isu buruh.

“Kita sentiasa memberi perhatian terhadap aduan diterima dan tindakan sewajarnya akan diambil kementerian,” katanya.

Selain itu, beliau menegaskan, pekerja bukan dalam perkhidmatan perlu atau ‘non-essential’ tidak dibenarkan keluar dari kawasan Perintah Kawalan Pergerakan Diperketatkan (PKPD) untuk ke tempat kerja.

“Dengan pelaksanaan PKPD di Selangor dan Kuala Lumpur bermula 3 Julai, kementerian akan mempergiatkan aktiviti penguatkuasaan mengikut akta berkaitan.

“Kita menyeru supaya majikan mematuhi SOP PKPD ditetapkan sebagai langkah bersama bagi memutuskan rantaian penularan COVID-19,” katanya.


DPMM rayu kerajaan ringankan beban PMKS dan peniaga Melayu

BANGI, 27 Rabiulakhir 1443H, Khamis – Peniaga Perusahaan Mikro Kecil dan Sederhana (PMKS) Bumiputera dan Melayu menggesa kerajaan terus membantu meringankan beban golongan berkenaan berikutan masalah ekonomi negara masih lagi belum stabil sepenuhnya.

Presiden Dewan Perniagaan Melayu Malaysia (DPMM), Abd Halim Husin berkata, ekonomi negara masih menguncup sebanyak 4.5 peratus sehingga September berbanding pertumbuhan 16.1 peratus pada suku sebelumnya.

Katanya, pelbagai bentuk bantuan boleh diberikan bagi ringankan beban termasuklah membenarkan penangguhan bayaran sewa, tidak mengusir atau mengisytiharkan muflis sekurang-kurangnya enam bulan selepas tempoh moratorium berakhir.

“Agensi boleh mengambil langkah pembekuan pembayaran atau pengecualian bayaran caj utiliti, Suruhanjaya Syarikat Malaysia (SSM) dan Kumpulan Wang Simpanan Pekerja (KWSP) selama enam bulan untuk sektor PMKS.

“Serta tawaran rebat oleh operator telekomunikasi untuk untuk panggilan selain penggunaan internet tanpa wayar,” katanya dalam kenyataan, hari ini.

Malah, Abd Halim berpandangan, kerajaan juga dicadang melonggarkan syarat kewangan supaya lebih banyak PMKS menerima bantuan dan kemudahan kredit.

“Agensi berkaitan juga perlu menyediakan dana pusingan untuk pemulihan dan pembangunan PMKS Bumiputera.

“Ia dikendalikan secara bersama Kementerian Kewangan dan NGO Ekonomi Bumiputera sebagaimana kejayaan pelaksanaan Tabung Pemulihan Usahawan 1984-1986 yang menangani krisis ekonomi ketika itu,” katanya.

Dalam masa sama, beliau menghargai dan menyokong pengumuman Lembaga Hasil Dalam Negeri (LHDN) menangguhkan Bayaran Anggaran Cukai (CP204) dan Skim Bayaran Ansuran (CP500) bagi PMKS mulai 1 Januari hingga 30 Jun 2022.

Katanya, penangguhan adalah sebahagian daripada beberapa cadangan pemulihan ekonomi disarankan gabungan pertubuhan bukan kerajaan (NGO) kepada kerajaan.

“DPMM turut mencadangkan kerajaan membantu kehidupan masyarakat seperti pemberian Bantuan Sara Hidup (BSH) sebanyak RM1,200 sebulan untuk tempoh enam bulan kepada mereka berpendapatan RM5,000 dan ke bawah.

“Bantuan ini seharusnya dapat dinikmati bersama sektor ekonomi tidak formal termasuk pertanian,” katanya.


Anwar-Erdogan bincang hubungan dua hala

ISTANBUL, 19 Muharam 1445H, Ahad – Presiden Turkiye Recep Tayyip Erdogan dan Perdana Menteri Malaysia Datuk Seri Anwar Ibrahim membincangkan hubungan dua hala antara kedua-dua negara menerusi panggilan video.

Sambil menggariskan hubungan antara kedua-dua negara telah mengorak langkah lebih jauh atas dasar perkongsian strategik yang komprehensif, Erdogan berkata, kedua-dua pemimpin itu mengalu-alukan “kuasa yang diberikan kepada Republik Turki Cyprus Utara (TRNC) untuk membuka pejabat perdagangan di Malaysia,” Agensi Anadolu memetik kenyataan Direktorat Komunikasi Turkiye.

Sambil menyatakan bahawa hubungan dalam industri pertahanan berada pada landasan tepat, presiden Turkiye itu berkata, bahawa mereka mahu memuktamadkan memorandum persefahaman untuk memenuhi keperluan Malaysia dalam bidang berkenaan secepat mungkin.

Menekankan keperluan untuk menyatakan pendirian bersama yang kuat dan tegas terhadap serangan terhadap al-Quran, Erdogan berkata keputusan yang diambil pada Mesyuarat Luar Biasa Menteri Luar Pertubuhan Kerjasama Islam (OIC) adalah penting dalam hal ini.

Erdogan berkata, beliau akan melawat “Malaysia secepat mungkin” atas jemputan Anwar. – Bernama


Kerajaan kekal pendirian tak tambat ringgit

KUALA LUMPUR, 1 Zulhijjah 1444H, Selasa – Kerajaan kekal dengan pendirian untuk tidak menambat ringgit dalam usaha menangani penyusutan nilainya berbanding dolar Amerika Syarikat (AS) berikutan kesan buruknya kepada rakyat.

Ketika menegaskan perkara itu, Timbalan Menteri Kewangan 1, Datuk Seri Ahmad Maslan berkata, tindakan menambat ringgit akan menyebabkan Malaysia hilang keupayaan untuk meneruskan dasar monetari dan seterusnya memaksa Bank Negara Malaysia (BNM) menaikkan Kadar Dasar Semalaman (OPR) ke tahap sama seperti kadar faedah Amerika Syarikat yang kini di ambang 5.00-5.25 peratus.

“Alangkan OPR kita pada 3.00 peratus rakyat sudah rasa amat tidak selesa, ini kan pulak (jika) dinaikkan kepada 5.25 peratus.

“Satu lagi keburukan (menambat ringgit), kawalan aliran modal tidak akan bebas kerana keluar masuk pelaburan asing ke dalam negara kita akan dikawal. Apabila kita tambat nilai ringgit, maka ini menjejaskan keyakinan dan daya saing negara,” katanya pada sesi soal jawab lisan di Dewan Negara, hari ini.

Beliau menjawab soalan tambahan Senator Datuk Shamsuddin Abd Ghaffar sama ada kerajaan akan bertindak menambat ringgit serta punca kejatuhan ringgit dan usaha menanganinya.

Mengulas selanjutnya, Ahmad berkata sebahagian besar daripada kejatuhan kadar pertukaran ringgit pada tempoh terdekat ini didorong oleh pengukuhan dolar AS dan nilai mata wang serantau seperti yen Jepun, baht Thailand, won Korea, renminbi China dan peso Filipina turut susut.

“Walaupun terdapat mata wang negara jiran yang menunjukkan prestasi lebih baik berbanding dolar AS, namun negara-negara tersebut telah mengetatkan dasar monetari dengan lebih agresif,” katanya.

Ahmad berkata Malaysia juga akan memerlukan rizab antarabangsa yang tinggi untuk menjaga tambatan itu seperti nilai yang ditetapkan.

Dalam keadaan pasaran kewangan global yang tidak menentu, kadar pertukaran ringgit yang fleksibel memainkan peranan yang penting sebagai penyerap kejutan luaran di samping mengurangkan impak terhadap aktiviti ekonomi domestik

Sehubungan itu, katanya, kerajaan terus komited dan fokus dalam usaha melaksanakan polisi struktural yang berupaya meningkatkan pertumbuhan ekonomi dan daya saing negara bagi menarik aliran masuk dana dan pelaburan asing yang akan menyokong pengukuhan nilai ringgit.

Ini termasuk menerusi dasar untuk menambah baik iklim pelaburan dan produktiviti Malaysia menerusi pelaksanaan Dasar Pelaburan Baharu (NIP).

“Kerajaan juga akan memastikan kemampanan fiskal dan keadaan makroekonomi yang stabil akan terus terpelihara dengan merumus dasar fiskal jangka sederhana yang teguh, berhemah dan jelas seperti Dasar fiskal, Akta Tanggungjawab Fiskal yang akan dibentangkan kepada Parlimen tidak lama lagi,” katanya.

Pada masa sama, beliau berkata BNM akan mengambil pendekatan untuk memastikan pelarasan ringgit berada dalam keadaan teratur.

Malah, bagi menangani kemeruapan pasaran pertukaran asing, bank pusat itu akan terus menguruskan risiko-risiko dari perkembangan domestik dan luaran serta bersedia untuk menggunakan instrumen dasar operasinya bagi memastikan keadaan pasaran yang teratur.

“Risiko daripada pergerakan mendadak nilai pertukaran ringgit berbanding dolar AS juga dapat dikurangkan melalui penggunaan instrumen lindung nilai, penekanan kepada pinjaman luar yang berhemah dan kedalaman pasaran mata wang dalam negara yang tinggi,” katanya. -Bernama


Tempoh darurat peluang besar perkasa undang-undang syariah ‘tanpa halangan’

BANGI, 18 Jamadilakhir 1442H, Ahad – Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, tempoh darurat ketika ini adalah peluang terbaik untuk membuat ordinan berkaitan hukum syarak tanpa perlu dibentangkan di Parlimen.

Beliau berkata, undang-undang baharu yang dibuat boleh terus dikemukakan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Katanya, ini adalah masanya untuk perundangan Islam seperti Akta Mahkamah Syariah (Bidang Kuasa Jenayah) 1965 (Akta 355) digubal tanpa perlu melalui Dewan Rakyat dan Dewan Negara.

“Zaman darurat ini adalah peluang untuk kita membuat ordinan kerana tidak perlu pergi ke Parlimen. Jadi saya rayu, identify ordinan mana yang perlu dibuat secepat mungkin, undang-undang syariah, Akta 355 dan sebagainya.

“Inilah masanya. Bila habis darurat esok, itu cerita lain. Kita sekarang tak perlu banyak menjadi defensif, kita jadi sedikit ofensif. Darurat ini adalah ‘blessing in disguise’,” katanya dalam Webinar NGO Islam 2021 ‘Memahami Isu Darurat dan Masa Depan Gerakan Dakwah’ yang dianjurkan oleh Yayasan Dakwah Islamiah Malaysia (Yadim).

Dalam tempoh proklamasi darurat, Yang di-Pertuan Agong boleh memasyhurkan undang-undang, yang dinamakan ordinan, sekiranya berpuas hati dengan hal atau keadaan tertentu menyebabkan perlu bagi Seri Paduka mengambil tindakan serta-merta.

Perkara 150 (2B) Perlembagaan Persekutuan menjelaskan, jika pada bila-bila masa semasa suatu Proklamasi Darurat sedang berkuat kuasa, kecuali apabila kedua-dua Majlis Parlimen sedang bersidang serentak, Yang di-Pertuan Agong berpuas hati bahawa ada hal-hal keadaan tertentu yang menyebabkan perlu baginya mengambil tindakan serta-merta, maka Yang di-Pertuan Agong boleh memasyhurkan apa-apa ordinan sebagaimana yang didapatinya perlu mengikut hal keadaan.

Perkara 150 (2C) pula menjelaskan, sesuatu ordinan yang dimasyhurkan di bawah Fasal (2B) hendaklah mempunyai kuat kuasa dan kesan yang sama sebagaimana Akta Parlimen, dan hendaklah terus berkuat kuasa dan berkesan sepenuhnya seolah-olah ordinan itu ialah Akta Parlimen sehingga ordinan itu dibatalkan atau diungkaikan di bawah Fasal (3) atau sehingga ordinan itu luput di bawah Fasal (7); dan kuasa Yang di-Pertuan Agong untuk memasyhurkan ordinan di bawah Fasal (2B) boleh dijalankan berhubung dengan apa-apa perkara mengenainya Parlimen berkuasa membuat undang-undang, tanpa menghiraukan tatacara perundangan atau tatacara lain yang dikehendaki diikuti, atau perkadaran jumlah undi yang dikehendaki diperoleh di dalam mana-mana satu Majlis Parlimen.


PM diminta perjelas langkah susulan selepas hapus monopoli BERNAS

ALOR SETAR, 14 Jamadilawal 1444H, Jumaat – Perdana Menteri, Datuk Seri Anwar Ibrahim diminta menjelaskan lebih lanjut kaedah penghapusan monopoli Padiberas Nasional Bhd (BERNAS) dalam industri padi dan beras negara.

Pesuruhjaya PAS Kedah, Ustaz Ahmad Yahaya berkata, walaupun cadangan penghapusan monopoli BERNAS itu telah lama diutarakan, namun pihaknya berpandangan, kerajaan perlu menyediakan justifikasi dan langkah susulan yang kukuh terhadap tindakan tersebut.

“Pertama, adakah menghapuskan monopoli BERNAS bermaksud akan membuka ruang kepada syarikat swasta lain untuk mengimport beras daripada luar? Ini kerana monopoli tersebut berkait dengan pengimportan beras ke dalam negara.

“Bagaimana kesan dan impak kepada pengusaha beras tempatan yang terpaksa bersaing disebabkan harga beras import yang lebih murah? Apakah ada ‘safety net’ terhadap perkara tersebut?

“Adakah kerajaan akan mengawal import beras sedangkan langkah sedia ada dilakukan bagi mengawal selia jumlah beras yang diimport memenuhi keperluan dan permintaan?,” soalnya dalam kenyataan, hari ini.

Mengulas lanjut, Ustaz Ahmad berkata, pengistilahan ‘monopoli’ kepada BERNAS sebenarnya diikat dengan obligasi sosial yang ketat, bahkan kerajaan mengawal sepenuhnya bidang kuasa BERNAS ketika ini melalui ‘golden share’.

Beliau berkata, ia berkait dengan pengawalseliaan terhadap stok penimbal yang disasarkan kepada 290,000 tan metrik kelak.

Katanya, obligasi ini mengikat peranan monopoli import BERNAS termasuk dalam klausa pembaharuan konsesi bagi 10 tahun akan datang sehingga 2031.

“Persoalannya, adakah syarikat swasta yang lain turut diikat dengan obligasi yang sama seperti yang ditanggung BERNAS?

“Oleh itu, PAS Kedah berpandangan isu ini memerlukan penelitian yang lebih lanjut dan tidak sekadar semberono. Ironinya, pengumuman penghapusan monopoli terpisah daripada perbincangan lain yang mustahak,” katanya.

Justeru, PAS Kedah mencadangkan lima perkara sebagai keutamaan kepada kerajaan dalam konteks keselamatan makanan ini.

Pertama, katanya, adalah untuk mengupayakan Dasar Agromakanan Negara 2.0 (2021-2030) yang menumpukan kepada peningkatan produktiviti serta mobiliti sosial para pesawah.

Kedua, kerajaan perlu menyokong usaha Kerajaan Negeri Kedah dengan dasar penanaman padi lima kali dalam tempoh dua tahun bagi meningkatkan penghasilan padi seterusnya menyokong sasaran tahap sara diri melebihi 80 peratus menjelang 2030 seperti yang digariskan DAN 2.0.

Ketiga, beliau berkata, kartel padi perlu diperangi secara sistematik, telus dan berstrategik serta mengawal rantaian pengeluaran padi dengan lebih efektif.

Manakala yang keempat, kerajaan disyor mencontohi model asas pelaksanaan Smart Sawah Berskala Besar (Smart SBB) Asnaf yang dilaksanakan oleh Lembaga Zakat Negeri Kedah (LZNK).

“Strategi Smart SBBA ini bukan sahaja berjaya memastikan peningkatan terhadap penghasilan padi bagi sehektar, bahkan juga berjaya memastikan mobiliti sosial para pesawah keluar daripada zon kemiskinan,” katanya.

Sementara yang kelima, beliau menggesa kerajaan memberikan tumpuan yang serius bagi meremajakan industri padi dan beras negara serta tumpuan terhadap penerimagunaan teknologi.

“PAS Kedah berpandangan isu keselamatan makanan wajar ditangani secara komprehensif. Langkah yang diatur Kerajaan Persekutuan ketika ini lebih didorong oleh tindakan populis yang tiada justifikasi kukuh terhadapnya,” katanya.


Judi haram: PBT diminta senarai hitam pihak salah guna lesen

JOHOR BAHRU, 14 Muharram 1442H, Rabu – Polis Johor meminta pihak berkuasa tempatan (PBT) menyenarai hitam mana-mana pemegang lesen perniagaan yang menyalahguna lesen berkenaan bagi melindungi aktiviti perjudian di premis mereka.

Ketua Polis Johor, Datuk Ayob Khan Mydin Pitchay berkata, ini bagi memastikan mereka tidak mengulangi perbuatan itu di masa akan datang, kerana siasatan mendapati ada premis berkenaan yang terus menjalankan aktiviti sama walaupun sudah beberapa kali diserbu.

Menurutnya, operasi bersepadu pemotongan bekalan elektrik bersama Tenaga Nasional Bhd (TNB) hari ini menyaksikan empat premis dipotong bekalan elektriknya selepas ada antara premis itu didapati menjalankan aktiviti perjudian dengan berselindung di sebalik perniagaan kedai serbaneka, kedai kopi, kedai buku dan kedai menjual alatan komunikasi.

“….pemilik perniagaan ini … kita akan serahkan kepada PBT. Kita akan pastikan mereka ini disenarai hitam (agar) pada permohonan akan datang, dia tidak dibenarkan untuk menjalankan perniagaan.

“Ada premis-premis yang kita potong bekalan hari ini dah tiga empat kali kita serbu, didapati menjalankan aktiviti perjudian, tetap masih mengulanginya.

“Jadi, kita harap dengan tindakan memotong bekalan elektrik ini akan memberi satu mesej yang keras kepada sindiket perjudian ini,” kata beliau kepada pemberita ketika ditemui selepas operasi pemotongan bekalan elektrik bersama TNB di sekitar Taman Daya, dekat sini, hari ini.

Beliau berkata, dalam tempoh dua bulan lepas, polis Johor telah mengadakan 695 serbuan dan menangkap 1,018 individu berkaitan dengan pelbagai aktiviti perjudian haram. – Bernama


Bendera putih: Kempen patut bantu rakyat jadi ‘tunggangan’ politikus

BANGI, 22 Zulkaedah 1442H, Sabtu – Menyedihkan apabila terdapat sebilangan ahli politik yang mengambil kesempatan ‘menunggang’ gelombang kempen bendera putih yang digerakkan rakyat ketika ini.

Sedangkan, kempen bendera putih adalah salah satu inisiatif rakyat dalam usaha mendapatkan bantuan untuk mereka yang benar-benar memerlukan, kata Setiausaha Majlis Ulama ISMA (MUIS), Prof Madya Dr Ahmad Sanusi Azmi.

Namun, beliau kesal apabila ada dalam kalangan ahli politik yang menjadikan kempen itu sebagai kepentingan politik pihak tertentu.

“Mereka mengerahkan mobiliti jentera parti (untuk memasang bendera putih) bagi meraih ‘political mileage’.

“Malah, ada pula ahli politik yang menentang kempen ini seakan-akan menongkah arus pihak lawan politiknya sekali pun ia pada hakikat boleh menjadi salah satu mekanisme bagi memudahkan ahli politik itu sendiri untuk menyampaikan bantuan kepada kawasan Parlimen dan DUN,” katanya dalam kenyataan, hari ini.

Oleh itu, Prof Ahmad Sanusi menyarankan supaya meninggalkan ahli-ahli politik yang suka mengambil kesempatan di atas kesusahan rakyat.

“Mereka seharusnya sedar bahawa tugas pemimpin adalah membantu mereka, bukan mengambil kesempatan bagi kepentingan politik tersendiri.

“Pada hakikatnya, kepompong politik semakin lama dilihat berupaya untuk menyukarkan kepentingan rakyat.

“Ahli politik seakan menilai sesuatu berdasarkan kerangka pemikiran parti politik terdahulu sebelum meletakkan keutamaan rakyat,” katanya.


Bekas PM Israel menyamar jadi wanita bertemu pemimpin Arab?

TEL AVIV, 9 Rabiulawal 1442H, Rabu – Bekas Perdana Menteri Israel kerap bertemu pemimpin negara Arab secara rahsia dan adakalanya menyamar seperti wanita.

Perkara itu didedahkan bekas ketua agensi perisikan luar Israel Mossad, Danny Yatom, lapor Arabi21.

Bercakap bersama sebuah stesen radio Israel, Yatom mendakwa, pertemuan pemimpin Yahudi dengan pemimpin Arab pernah terjadi sebelum ini termasuk bekas Menteri Luar Syria, Allahyarham Walid Muallem, Allahyarham Raja Hussien dan adiknya, Putera Hassan.

Terdahulu, media antarabangsa melaporkan Perdana Menteri Israel, Benjamin Netanyahu dipercayai mengadakan pertemuan secara rahsia bersama Putera Mahkota Arab Saudi, Mohammed Salman dan Setiausaha Negara Amerika Syarikat (AS), Mike Pompeo.

Sebuah laman web pengesanan penerbangan menunjukkan bahawa pesawat dinaiki pemimpin Yahudi itu mendarat di Arab Saudi selama kira-kira dua jam, sebelum kembali ke Israel kira-kira setengah jam lewat tengah malam kemudian.

Bagaimanapun, Menteri Luar Arab Saudi, Putera Faizal Farhan Al Saud menafikan bahawa Netanyahu melakukan lawatan ke negara itu secara rahsia untuk bertemu Putera Mohammed.

“Tidak ada pertemuan seperti itu,” ciapnya dalam laman Twitter.

Mengulas mengenai perkara itu, Yatom mendakwa, pertemuan seperti itu sering dilakukan pada waktu malam dan tidak diketahui umum.

Sebelum ini, dakwanya, mendiang Perdana Menteri Israel, Ishak Rabin telah menghantar beliau dan Ketua Staf, Ehud Barak ke Washington, AS untuk bertemu Walid dan bekas Ketua Staf tentera Syria, Hikmat Shehabi.

Pertemuan itu bagi membincangkan rundingan damai antara Israel dan Syria.

Yatom mendakwa, beliau dan Barak telah menyamar sebagai wanita dengan memakai rambut palsu dan berpakaian wanita sebelum melakukan penerbangan ke Washington.

Dalam pertemuan itu, Walid yang juga Duta Besar Syria ke Washington berjanji untuk tidak melancarkan serangan dari Syria setelah menandatangani perjanjian damai.

Yatom mendakwa, meskipun Arab Saudi tidak mempunyai hubungan rasmi dengan Israel namun negara itu adalah pemimpin Islam mazhab Sunni serta merupakan negara terbesar di Semenanjung yang menjadi kepentingan bagi Israel. – Agensi


Hamas lancar serangan terbesar, bedil 5,000 roket ke Israel

GAZA, 21 Rabiulawal 1445H, Sabtu – Pejuang Palestin melancarkan serangan terbesar ke atas Israel selepas menyusup ke kawasan selatan negara itu, di tengah-tengah serangan roket yang dilepaskan dari Semenanjung Gaza.

Tembakan roket itu bermula dari beberapa lokasi di Gaza bermula 6.30 pagi waktu tempatan pada Sabtu dan berterusan selama hampir setengah jam.

Komander Kanan Tentera Pergerakan Perjuangan Islam Palestin (Hamas), Mohammed Deif kemudian mengumumkan permulaan operasi ketenteraan dalam siaran media, yang menyeru rakyat Palestin untuk berperang.

Mohammed menegaskan, serangan roket yang dilancar menandakan permulaan ‘Operasi Ribut Al-Aqsa’.

“Ini adalah hari pertempuran terbesar untuk menamatkan pendudukan di bumi ini,” katanya sambil memberitahu bahawa 5,000 roket telah dilancarkan.

Justeru, beliau menggesa semua rakyat Palestin untuk berhadapan dengan Israel dan menghentikan pendudukan rejim pengganas itu.

Kakitangan perubatan Israel mendakwa, serangan mengejut itu membunuh seorang wanita dan mencederakan 15 yang lain.

Untuk itu, tentera Israel turut mengarahkan rakyatnya di sekitar Semenanjung Gaza untuk tinggal di rumah dan memberi amaran bahawa Hamas akan membayar harga tinggi terhadap tindakannya.

Pertempuran pada Sabtu berlaku selepas beberapa minggu ketegangan memuncak di sepanjang sempadan Israel dan Gaza, termasuk di Tebing Barat yang diduduki.

Sekurang-kurangnya 247 rakyat Palestin telah dibunuh tentera pengganas Israel setakat tahun ini.- Agensi


Aidilfitri: KTMB tambah perkhidmatan ETS, perkenal tren khas

KUALA LUMPUR, 12 Ramadan 1443H, Khamis – Keretapi Tanah Melayu Berhad (KTMB) menyediakan Perkhidmatan Tren Elektrik (ETS) tambahan dan memperkenalkan perkhidmatan tren khas yang dikenali Ekspres Khas Keluarga Malaysia, bersempena sambutan Aidilfitri bermula 29 April ini.

KTMB dalam kenyataan di sini, hari ini memaklumkan tambahan perkhidmatan ETS dengan tiket sebanyak 4,368 serta tren khas itu yang menawarkan 516 tiket adalah berikutan permintaan tinggi daripada penumpang.

Bagi ETS, tambahan adalah melibatkan perjalanan dari KL Sentral ke Padang Besar dan sebaliknya pada 29 April hingga 2 Mei dan 6 hingga 8 Mei manakala bagi tren khas bagi laluan pantai timur melibatkan perjalanan dari Stesen KL Sentral ke Tumpat, Kelantan.

“Tren khas ini akan berlepas pada pukul 11 malam 29 April dari Stesen KL Sentral dan akan berhenti di 17 stesen seperti Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat dan perjalanan balik dari Stesen Tumpat adalah pada 7 Mei pada pukul 10.50 malam,” menurut kenyataan itu.

KTMB turut memaklumkan bahawa jualan tiket ETS tambahan dan tren khas berkenaan akan mula dijual esok (15 April) dan pengguna disaran melakukan pembelian melalui aplikasi KTMB Mobile (KITS) atau menerusi laman sesawang KTMB.

Sebarang pertanyaan, pengguna boleh menghubungi Pusat Panggilan KTMB di talian 03-22671200 atau layari saluran media baharu rasmi KTMB.-  Bernama


Tebang pokok durian, Samka dakwa kerajaan Pahang ingkar perintah mahkamah

RAUB, 27 Zulkaedah 1442H, Khamis – Save Musang King Alliance (Samka) mendakwa tindakan Jabatan Perhutanan Negeri Pahang (JPNP) menebang pokok durian di Tras, Raub pada 3 dan 4 Julai adalah satu tindakan mengingkari perintah mahkamah.

Ini kerana, kebun durian yang terlibat iaitu kawasan Hutan Simpanan Batu Talam terletak di bawah Mukim Tras yang dilindungi oleh perintah mahkamah, dakwa Pengerusi Samka, Wilson Chang Yee Chin.

Katanya, pada 5 Januari 2021, Mahkamah Rayuan telah memberikan satu perintah injunksi interim bagi melindungi pekebun-pekebun durian di Raub.

Perintah itu secara nyata melarang Pejabat Tanah Daerah Raub, JPNP, Kerajaan Negeri Pahang, Pihak Berkuasa Negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd daripada mengambil tindakan terhadap kebun dan pekebun durian.

Oleh demikian katanya, kerajaan Pahang dilarang untuk memusnahkan pokok durian ataupun menghentikan pekebun-pekebun daripada memasuki kebun mereka.

Berikutan itu, Yee Chin membuat kesimpulan tindakan kerajaan mengingkar perintah mahkamah dan mengambil tindakan terhadap pekebun di Hutan Simpanan Batu Talam adalah tidak sah di sisi undang-undang.

“Samka mengecam tindakan kerajaan Pahang dan JPNP yang mengingkari perintah mahkamah, dan ia mungkin terjumlah kepada kesalahan menghina mahkamah.

“Tindakan yang tidak bertanggungjawab oleh pihak kerajaan Pahang ini telah mencabar kedaulatan undang-undang di Malaysia, seterusnya membawa ancaman kepada doktrin pemisahan kuasa, dan bertentangan dengan semangat demokrasi.

“Samka menyatakan bahawa pekebun-pekebun durian tidak akan akur dan gentar akan tindakan kerajaan Pahang dan akan mempertahankan hak-hak mereka yang dilindungi oleh undang-undang. Samka juga akan membawa kerajaan Pahang ke mahkamah atas kesalahan penghinaan mahkamah,” katanya dalam kenyataan.

Yee Chin sekali lagi menegaskan bahawa pekebun-pekebun selalu berbuka hati dan bersedia untuk memberi kerjasama kepada kerajaan negeri bagi mencapai penyelesaian menang-menang.

Malangnya, kerajaan Pahang bukan sahaja mengabaikan seruan pekebun-pekebun, malah mengancam dan menganiaya pekebun dengan tindakan penguatkuasaan, katanya.

“Samka berasa terkejut ke atas kenyataan Ketua Jabatan Perhutanan Negeri bahawa mereka akan memusnahkan kebun durian seluas 101 hektar serta membuat rondaan dan tangkapan ke atas mana-mana individu atau pekebun yang memasuki kawasan tersebu.

“Samka menyeru supaya pihak berkuat-kuasa tidak menganggap pekebun-pekebun sebagai pengganas padahal mereka hanya pekebun-pekebun yang rajin bekerja,” katanya.

Tidak cukup itu, pihaknya juga meminta kerajaan negeri memberhentikan segala operasi pembersihan dan mengadakan dialog dengan pekebun secepat mungkin bagi mencapai penyelesaian menang-menang.

“Samka juga berharap masyarakat akan terus memberi sokongan kepada kami, menyemak dan memberi tekanan kepada kerajaan supaya durian yang sedap dan wangi tidak dijadikan sebagai durian darah – hasilan daripada penindasan,” katanya.


Kes Batu Puteh: Laporan akhir petugas khas dibentang ke Kabinet 7 Oktober

KUALA LUMPUR, 5 Rabiulawal 1444H, Ahad – Laporan akhir Pasukan Petugas Khas Semakan Undang-undang Kes Kedaulatan Batu Puteh, Batuan Tengah dan Tubir Selatan yang mengandungi syor-syor mengenai hala tuju kerajaan berhubung kes berkenaan akan dibentangkan kepada Jemaah Menteri 7 Okt ini.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar yang mengesahkan perkara itu berkata Pasukan Petugas Khas berkenaan telah selesai melaksanakan tugasan yang diamanahkan sepanjang hampir sembilan bulan mulai 9 Nov 2021 hingga 30 Ogos lepas berdasarkan kepada terma rujukan yang ditetapkan, memfokus kepada aspek perundangan dan hubungan Malaysia-Singapura.

“Bagi maksud menjayakan tugasan sepanjang tempoh itu, pelbagai pendekatan telah dilaksanakan Pasukan Petugas Khas seperti meneliti dan menyemak dokumentasi dan material berkaitan, mengadakan siri perbincangan atau mesyuarat dan lawatan kerja dalam serta luar negara, khidmat konsultasi bersama pakar perundangan dan juruhidrografi luar negara serta sesi temu bual dengan individu yang dikenal pasti,” katanya dalam kenyataan hari ini.

Pada 29 Okt tahun lepas, Kabinet bersetuju membentuk Pasukan Petugas Khas itu yang dipengerusikan bekas Peguam Negara Tan Sri Mohamed Apandi Ali dan terdiri daripada peguam tempatan yang mengendalikan kes berkenaan pada tahun 2016 hingga 2017, pengamal undang-undang, pakar pengukuran maritim serta wakil kementerian atau jabatan yang berkepentingan.

Pasukan itu ditubuhkan bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan serta mengesyorkan opsyen terbaik mengenai hala tuju kerajaan berhubung kes berkenaan.

Wan Junaidi turut mengulangi komitmen kerajaan untuk memastikan kedaulatan dan persempadanan maritim negara sentiasa terjamin dan menjadi keutamaan.

Menurutnya penubuhan dan pelaksanaan pasukan petugas khas itu sepanjang kira-kira sembilan bulan merupakan bukti jelas komitmen berkenaan. – Bernama


Ridhuan Tee sindir pemimpin Melayu ultra kiasu pertikai lantikan politik di universiti

BANGI, 9 Zulkaedah 1442H, Ahad – Pemimpin Melayu ultra kiasu dikritik tidak bersyukur kerana mempertikaikan pelantikan 13 individu daripada parti komponen Perikatan Nasional (PN) sebagai lembaga pengarah atau lembaga gabenor universiti awam.

Ini kerana, jika dibandingkan ketika Pakatan Harapan (PH) memerintah, boleh dikatakan hampir habis semua pengurusan tertinggi pengajian tinggi digantikan dengan individu-individu pro-PH.

Pemerhati politik, Prof Dr Ridhuan Tee Abdullah mendakwa, bukan sahaja Ahli Lembaga Pengarah universiti, tetapi juga pengurusan tertinggi pengajian tinggi, Naib-Naib Canselor, Timbalan-Timbalan Naib Canselor di seluruh universiti awam, diisi oleh geng-geng yang pro-PH.

Selain itu katanya, tidak kurang pula daripada kalangan pemimpin politik.

“Itu pun lantikan PH cukup bernasib nasib kerana terus dikekalkan oleh PN sehingga kontraknya tamat. Sehingga kini, masih ada lagi saki baki lantikan PH yang masih kekal walaupun sudah lebih 22 bulan PN memerintah.

“PN mengambil pendekatan yang cukup berhemah, iaitu ‘don’t rock the boat’ katanya. Itu pun ultra kiasu masih tidak bersyukur,” katanya dalam kenyataan.

Bahkan katanya, lantikan PH cukup bernasib nasib kerana terus dikekalkan oleh PN sehingga kontraknya tamat malah sehingga kini, masih ada lagi saki baki lantikan PH yang masih kekal walaupun sudah lebih 22 bulan PN memerintah.

“Ini baharu 13, dah bising. Paling sadis, belum pun kontrak tamat, diganti dengan orang mereka, hanya kerana lantikan sebelum ini dibuat oleh pimpinan kerajaan sebelum itu (BN).

“Jangan mengata dulang paku serpih, mengata orang sendiri yang lebih. Jangan gajah depan mata buat-buat tak nampak, kuman sebarang lautan bukan main diteropongnya.

“Saya mahu ingatkan YB ultra kiasu ini, masih banyak lagi kerja-kerja utama wakil rakyat yang terutama ketika wabak ini,” sindirnya.


ECRL hanya untungkan China, rugikan Malaysia

BANGI, 2 Ramadan 1442H, Rabu – Projek pembinaan Laluan Rel Pantai Timur (ECRL) tidak banyak menguntungkan Malaysia, sebaliknya dilihat memberi lebih manfaat kepada negara tanah besar China.

Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berkata, tidak dapat dinafikan dengan keterikatan negara dalam projek besar seperti ini – lebih spesifik keterikatan kepada pembiayaan – Malaysia hampir berada di bawah ‘orbit’ China.

“Maknanya kita sekarang berhutang, ini satu soalan yang tidak diketahui oleh umum, apa cagaran Malaysia terhadap hutang ini?

“Saya yakin ramai orang tertanya-tanya. Lazimnya, bila kita hutang ada perkara yang kita akan letak sebagai cagaran. Kalau di Laos, cagarannya ia adalah mineral-mineral mereka. Sama juga perkara yang berlaku di Afrika.

“Di Malaysia saya tidak pasti apakah cagarannya. Itu satu perkara yang menakutkan kita,” katanya dalam program Agenda Pertiwi yang disiarkan secara langsung di TV Pertiwi, malam ini.

Dengan pelaksanaan projek ECRL ini, beliau berkata, kerajaan China berjaya mengeksport apa yang ‘menghidupkan’ negaranya iaitu dengan pembuatan kereta api ini.

“Bila kita buat infrastruktur macam kereta api ini, dia ada banyak kepakaran, teknologi yang diperlukan. Ia membangunkan sesebuah negara, teknologi signalling dan sebagainya.

“Dan perlu juga memanfaatkan sumber-sumber seperti bijih besi, arang batu untuk menghidupkan dan menghasilkan produk kereta api ini. Jadi China, dia perlukan semua ini untuk membangunkan negaranya dan dia perlu jual benda ini kepada pasaran-pasaran yang wujud,” jelasnya.

Maka dengan strategi itu, Syed Israa’ berkata, Malaysia menjadikan antara negara yang dipilih untuk dijadikan pasaran oleh China.

“Kita macam jadi tempat dia ‘dump’ barang-barang dia. Tempat untuk dia letak produk-produk dia dan kita pula membelinya dengan harga yang meminjam duit daripada dia, financing daripada China.

“Dan dalam keadaan itu, kita sendiri tak dapat nak develop. Ini macam yang berlaku di zaman British. British menjual lokomotif dia dalam pembinaan Kereta Api Tanah Melayu, maka industri yang membangun, ekonomi yang membangun adalah ekonomi negara besar itu.

“Sementara negara seperti kita hanya mengambil sagu hati, malah sebenarnya kita menanggung beban belanjawan, kos untuk menjadikan projek itu berjaya,” katanya.

Kata beliau, keadaan itu sama seperti apa yang sedang berlaku daam projek ECRL ini.

“Macam contoh ECRL, tahun ketujuh kita baru start bayar. Mengikut jangkaan ahli ekonomi, kita tidak akan untung. Hatta kita banyakkan kargo sekalipun untuk diangkut dalam ECRL, kita ramaikan penumpang sekali pun, kerajaan akan terpaksa menanggung subsidi yang besar untuk memastikan ECRL digunakan dengan betul.

“Itu apa yang terjadi kepada KTMB sekarang ini. Jajaran pantai barat, kerajaan terpaksa menangung beban yang besar kerana kerugian,” katanya.

Mengulas lanjut, Syed Israa’ berkata, jika hendak memastikan projek ECRL ini berbaloi kerana telah dimulakan dengan dana yang tinggi – RM60 bilion – ia sepatutnya turut boleh menjana sektor ekonomi lain.

“Sepatutnya kerajaan ambil peluang ini untuk bangunkan kepakaran rakyat. Terutama dalam mengembangkan industri kereta api pembuatan, teknologi berkaitan.

“Identify siap-siap industri tempatan lain yang boleh memanfaatkan infrastuktur ini, tanah mana yang nak dibangunkan, bukannya cari yang paling murah.

“Ianya hanya berbaloi jika RM60 bilion itu membangunkan sangat banyak sektor dalam negara termasuk pendidikan rakyat, ekonomi, teknologi, industri lain dan tambah keselamatan kita. Jadi berbaloi nak spend RM60 bilion itu,” katanya.


Ibadah korban di bumi anbia, Aman Palestin sasar penyertaan RM9 juta

BANGI, 18 Syawal 1443H, Khamis – Aman Palestin Berhad (Aman Palestin) melancarkan Kempen Ibadah Korban di Anbia sebagai alternatif kepada seluruh umat Islam yang ingin melaksanakan ibadah korban di luar negara khususnya di Palestin, Syria dan Yaman.

Pengurus Besar Pemasaran Aman Palestin Berhad, Muhd Farhan Muhd Fadhil berkata, kempen tersebut menyasarkan penyertaan sebanyak RM9 juta tahun ini.

Beliau berkata, Aman Palestin adalah sebuah NGO yang sentiasa optimis dalam melaksanakan ibadah korban di bumi para anbia.

Bahkan, pengalaman selama 16 tahun sudah cukup untuk memastikan setiap penyertaan ibadah korban para peserta dilaksanakan dengan lancar serta dijamin memenuhi keperluan syarak.

“Aman Palestin menyasarkan lebih banyak penyertaan ibadah korban di Palestin, Syria dan Yaman pada tahun ini, kerana ia merupakan ibadah Sunat Muakkadah (Sunat yang dituntut) sebagai satu tanda ketaatan kepada Allah SWT, selain sebagai tanda sokongan padu kepada saudara-saudara kita yang sentiasa memerlukan.

“Daging haiwan ibadah korban itu dapat diberikan kepada seluruh warga Palestin, Syria dan Yaman yang sememangnya sukar untuk mendapatkan bekalan daging sebagai juadah makanan mereka.

“Dengan sasaran penyertaan sebanyak RM9 juta, Aman Palestin yakin dengan jumlah ini kita mampu memberikan manfaat yang lebih banyak buat mereka yang berada di Palestin, Syria dan Yaman. Tidak dilupakan juga buat warga Palestin yang berada di Malaysia dan Indonesia,” katanya dalam kenyataan, hari ini.

Muhd Farhan berkata, haiwan korban yang akan disediakan adalah haiwan korban yang mempunyai kualiti yang terbaik dan sesuai untuk dijadikan haiwan korban.

Dengan pelaksanaan misi ini, beliau berkata, Aman Palestin sedaya upaya memastikan setiap ibadah korban yang disertai oleh masyarakat dapat dilaksanakan dengan lancar.

Melalui kempen ini juga, Aman Palestin akan membawa masyarakat dan para peserta ibadah korban, sama-sama menghayati ibadah korban yang mereka laksanakan melalui penghantaran Misi Kemanusiaan Ibadah Korban ke Palestin, Syria, Lubnan dan Yaman.


PM bayangkan kepayahan laksana semula ‘lockdown’

KUALA LUMPUR, 28 Zulkaedah 1441H, Isnin – Bimbang dengan kes positif COVID-19 yang kembali mencatatkan angka dua digit di negara ini sejak akhir-akhir ini, Tan Sri Muhyiddin Yassin membayangkan kepayahan yang akan dihadapi oleh rakyat dan negara sekiranya ‘lockdown’ (sekatan pergerakan) dilaksanakan semula susulan peningkatan kes dengan mendadak.

Perdana Menteri berkata rakyat tidak boleh ambil mudah dengan perkembangan semasa yang menyaksikan kewujudan 13 kluster baharu sepanjang tempoh Perintah Kawalan Pergerakan Pemulihan (PKPP) ketika mereka menikmati kehidupan yang kembali hampir normal ketika ini.

“Saya pasti saudara saudari tidak mahu kerajaan kembali melaksanakan ‘lock down sekiranya kes-kes COVID-19 meningkat dengan mendadak. Saya juga berdoa dan berharap agar kita tidak perlu sampai ke tahap itu,” katanya dalam perutusan khas mengenai perkembangan terkini PKPP yang disiarkan televisyen tempatan. – Bernama


Umat Islam kehilangan ulama, ISMA rakam takziah

BANGI, 18 Syawal 1442H, Ahad – Gerakan Islam, Ikatan Muslimin Malaysia (ISMA) merakamkan ucapan takziah kepada keluarga Mufti Perak, Tan Sri Dr Harussani Zakaria yang meninggal dunia hari ini.

Menerusi satu kenyataan, Presiden ISMA, Ustaz Muhammad Fauzi Asmuni turut mendoakan supaya roh Allahyarham dicucuri rahmat serta diberikan kesabaran kepada ahli keluarganya.

Beliau berkata, umat Islam kehilangan seorang ulama yang pernah menjadi benteng dan qudwah umat Islam untuk satu tempoh yang panjang.

“ISMA menjadi saksi keikhlasan Dr Harussani dalam mempertahankan kuasa Islam serta kesatuan umat.

“Allahyarham seorang mufti yang menjadi kebanggaan negara khususnya rakyat Perak.

“Mufti yang penuh kontroversi sepanjang 36 tahun menjadi Mufti Perak demi mengungkapkan kebenaran,” katanya sambil berharap umat Islam akan mendapat mufti baru yang dapat menggantikan dan menyambung perjuangan Allahyarham.

Dr Harussani Zakaria, 82, meninggal dunia di Hospital Raja Permaisuri Bainun (HRPB), Ipoh.

Allahyarham disahkan positif COVID-19 pada 11 Mei lalu dan dimasukkan ke Unit Rawatan Rapi (ICU) HRPB berikutan memerlukan bantuan oksigen untuk bernafas.

Dr Harussani dilantik sebagai Mufti Perak bermula sejak tahun 1985 dan memegang pelbagai jawatan di peringkat negeri mahupun Pusat.


10 maut bangunan 3 tingkat di Mumbai runtuh

MUMBAI, 3 Safar 1442H, Isnin – Sekurang-kurangnya 10 maut dan puluhan yang lain terperangkap selepas sebuah bangunan tiga tingkat berhampiran  Mumbai runtuh awal pagi tadi, menurut pegawai.

Pasukan Tindakan Bencana Nasional (NDRF) berkata, dianggarkan 20 hingga 25 mangsa terperangkap dalam runtuhan bangunan yang berlaku di Bhiwandi – 40 kilometer dari Mumbai.

Pasukan kecemasan NDRF telah membawa keluar 19 mangsa runtuhan termasuk dua kanak-kanak lelaki berusia empat dan tujuh tahun.

“Jumlah kematian adalah 10 orang. Operasi menyelamat juga masih dijalankan,” kata Ketua NDRF, Inthape Pandit.

Lebih 40 anggota kecemasan, termasuk sepasukan dari NDRF telah dikerah ke lokasi kejadian untuk melakukan operasi menyelamat.

Difahamkan, insiden di bandar Bhiwandi itu berlaku kira-kira jam 3.40 pagi waktu tempatan, menurut pihak berkuasa.

Perdana Menteri India, Narendra Modi dalam kenyataan di Twitter menzahirkan simpati dan mengucapkan takziah kepada mereka terlibat, selain sedia menawarkan bantuan kepada mangsa.

“Saya berdoa supaya mangsa cedera akan segera sembuh. Operasi menyelamat masih dijalankan dan bantuan akan diberi kepada yang terlibat,” katanya.

Pada 2017, laporan Biro Rekod Jenayah Nasional menyatakan lebih 1,200 orang terbunuh dalam runtuhan bangunan di seluruh negara.

Bulan lalu, 13 orang maut selepas bangunan lima tingkat runtuh di bandar perindustrian Mahad, selatan Mumbai. –  Agensi


Majlis Keselamatan PBB tolak draf resolusi Russia mengenai Ukraine

WASHINGTON, 21 Syaaban 1443H, Khamis – Majlis Keselamatan Pertubuhan Bangsa-Bangsa Bersatu (PBB) pada Rabu menolak draf resolusi daripada Russia mengenai situasi kemanusiaan di Ukraine.

Hanya China memberi undi sokongan kepada draf resolusi itu, manakala 13 anggota dewan yang lain mengambil langkah berkecuali.

Draf resolusi itu menyebut “kebimbangan besar terhadap keadaan kemanusiaan yang semakin merosot di Ukraine dan sekitarnya,” khususnya peningkatan jumlah penduduk yang kehilangan tempat tinggal dan pelarian akibat konflik Ukraine.

Meskipun ia mengutuk “semua pelanggaran undang-undang kemanusiaan antarabangsa dan pelanggaran hak asasi manusia,” teks itu tidak menyalahkan siapa yang bertanggungjawab bagi perang itu.

Bercakap menjelang pengundian, utusan AS ke PBB Linda Thomas-Greenfield berkata draf itu adalah percubaan Russia “untuk melindungi kekejamannya” di Ukraine.

“Amat tidak wajar Rusia mengemukakan resolusi meminta masyarakat antarabangsa menyelesaikan krisis kemanusiaan yang dimulakannya,” katanya.

Vassily Nebenzia, wakil tetap Moscow, memberi isyarat awal bahawa resolusi Rusia berkemungkinan akan gagal sebelum pengundian berlangsung, dengan berkata “kami menolak premis yang majlis tidak berada dalam kedudukan untuk menerima pakai resolusi mengenai dokumen kemanusiaan Ukraine.”

Perang Russia-Ukraine, yang bermula pada 24 Februari, mendapat kecaman antarabangsa, dengan Kesatuan Eropah, AS dan UK antara lain mengenakan sekatan kewangan yang keras ke atas Moscow.

Sejak perang tercetus, sekurang-kurangnya 977 orang awam terbunuh dan 1,594 cedera, menurut anggaran PBB.

Lebih 3.6 juta orang melarikan diri dari Ukraine ke negara jiran, menurut agensi pelarian PBB. – Bernama


Perancis larang demontrasi pro-Palestin

PARIS, 2 Syawal 1442H, Jumaat – Perancis melarang demontrasi pro-Palestin di tengah-tengah peningkatan keganasan di wilayah itu, kononnya dalam usaha untuk mengelakkan pertempuran dan rusuhan yang berlaku sebelum ini di Paris berulang.

Menteri Dalam Negeri Perancis, Gerald Darmanin berkata, pihaknya telah mengarahkan polis Paris untuk melarang sebarang demontrasi yang dirancang Sabtu lalu.

“Gangguan serius terhadap ketenteraman awam telah dimaklumkan sejak tahun 2014. Arahan telah dikeluarkan supaya semua waspada dan mengambil serius,” katanya di Twitter.

Sebelum ini, pentadbiran bekas Presiden Francois Hollande juga melarang demontrasi untuk menyokong Palestin pada tahun 2015, di mana ia menjadi satu-satunya negara Eropah utama yang melakukan sekatan itu atas alasan mengancam ketenteraman awam.

Tindakan itu susulan setelah demontrasi pada Julai 2014 di Paris terhadap pencerobohan Israel di Semenanjung Gaza yang berubah menjadi pertembungan antara pro-Palestin dan kumpulan Yahudi sehingga mengakibatkan rusuhan serta pertempuran dengan pasukan polis.

Kenyataan Darmanin dibuat berikutan pembatalan perhimpunan besar-besaran yang dianjurkan oleh Persatuan Solidariti Palestin Perancis (AFPS) pada Rabu lalu.

Polis Paris menolak kebenaran untuk mengadakan demontrasi yang akan dihadiri oleh tiga anggota Parlimen.

Difahamkan, presiden persatuan itu, Bertrand Heilbronn, 71, turut ditahan di Kementerian Luar sebaik dipanggil mengadakan pertemuan.

Bagaimanapun, Heilbronn dibebaskan tidak lama selepas itu berikutan kemarahan oleh aktivis.-  Agensi


ISMA saran umat Islam tak sertai Festival Bon Odori

Oleh Siti Hafidah Abd Ghaffar

BANGI, 11 Zulkaedah 1443H, Sabtu – Umat Islam dinasihat tidak menyertai Festival Bon Odori yang akan berlangsung di Kompleks Sukan Negara Shah Alam pada 16 Julai depan sekiranya tiada sebarang keperluan.

Ini kerana, ramai agamawan bersepakat bahawa Bon Odori bukan perayaan kebudayaan tetapi berkait dengan unsur kepercayaan dan pemujaan yang boleh merosakkan akidah.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, tidak keterlaluan jika berpandangan agar pihak berkuasa menolak sahaja permohonan untuk mengadakan sebarang program yang bercanggah dengan pengamalan dan budaya Islam di Malaysia.

“Kalau kita lihat lebih jauh lagi benda-benda baharu yang muncul satu persatu dalam negara kita ini sebenarnya menunjukkan di sana ada usaha kuat untuk menjadikan negara ini sebuah negara yang menerima kepelbagaian beragama.

“Bukan setakat itu sahaja, apa yang akan berlaku ialah negara kita akan hilang identitinya yang asal iaitu sebuah negara yang beridentitikan Islam dan Melayu sebagai teras kebudayaan dan peradabannya.

“Sekurang-kurangnya sambutan pemujaan Bon Odori ini jika diiktiraf sebagai acara perayaan tahunan, masyarakat akhirnya akan ternomalisasi dan menganggap ianya sesuatu yang boleh diterima dan diraikan. Boleh berseronok dengan pesta yang akan diadakan,” katanya ketika dihubungi Ismaweb.net.

Selain itu, beliau tidak menolak kemungkinan akan muncul lagi satu persatu perayaan demi perayaan baharu yang bertentangan dengan fahaman Islam dan masyarakat dipaksa untuk terima dan menjadi normal.

“Justeru, umat Islam dalam hal ini harus sepakat bahawa perayaan merosakkan akidah seperti Bon Odori ini harus ditolak dan tidak turut sertainya.

“Bahkan apa-apa juga bentuk perayaan atau ideologi yang bercanggah dengan akidah Islam seperti fahaman liberalisme dan pluralisme agama harus sepakat ditolak,” katanya.

Terdahulu, Jabatan Agama Islam Selangor (JAIS) menyatakan pihaknya tidak akan menghalang mana-mana individu untuk menghadiri program Bon Odori.

Pengarah JAIS, Datuk Mohd Shahzihan Ahmad berkata, penetapan itu dibuat susulan titah Sultan Selangor, Sultan Sharafuddin Idris Shah yang tidak berkenan apa-apa keputusan mengenai perkara itu disimpulkan dengan tergesa-gesa tanpa kajian dan penelitian mendalam.


Polis Israel terus biadab serbu Dome of the Rock

BAITULMAQDIS, 29 Rabiulawal 1443H, Jumaat – Polis pendudukan negara haram Israel menyerbu Qubbah al-Sakhrah (Dome of the Rock) di Masjid al-Aqsa, dalam usaha menghalang kerja penyelenggaraan, lapor Pusat Maklumat Palestin.

Laporan yang memetik sumber tempatan sebagai berkata, anggota polis cuba menghalang kerja penyelenggaraan elektrik yang dijalankan oleh Jawatankuasa Pembinaan Semula di Dome of the Rock.

Katanya, pertengkaran berlaku antara pengarah Jawatankuasa Pembinaan Semula, Bassam Al-Hallaq dan polis mengancam untuk membawa beliau ke pusat tahanan di Baitulmaqdis.

Kira-kira 126 orang Yahudi Israel menyerbu Masjid al-Aqsa pada waktu pagi dan melakukan lawatan di halamannya, serta melakukan ritual keagamaan di bahagian timurnya, kata laporan itu.

Sejak pendudukan Baitulmaqdis pada tahun 1967, pihak berkuasa pendudukan mengawal kunci Pintu Mughrabi dan melaluinya penduduk Yahudi dan pihak berkuasa pendudukan haram melakukan pencerobohan setiap hari. – Agensi


WHO ulang gesaan tangguh dos ke-3, bekalkan dulu ke negara miskin

GENEVA, 10 Muharram 1443H, Khamis – Pertubuhan Kesihatan Sedunia (WHO) mengulangi gesaannya supaya menangguhkan pemberian dos ketiga vaksin COVID-19 bagi memastikan bekalan dapat diberikan ke negara yang tidak mempunyai akses imunisasi.

4 Ogos lalu, WHO pernah meminta penangguhan pemberian dos tambahan vaksin COVID-19 sehingga akhir September untuk membolehkan sekurang-kurangnya 10 peratus populasi global mendapat vaksin.

Bercakap di webinar akhbar di Geneva, Ketua Pengarah WHO, Tedros Ghebreyesus berkata, ketika ini hanya 10 negara yang mentadbir 75 peratus daripada semua bekalan vaksin.

Sementara negara berpendapatan rendah telah memberikan vaksin kepada hampir dua peratus daripada penduduk, katanya.

“Saya minta penangguhan sementara bagi pemberian dos ketiga bagi mengalihkan bekalan ke negara yang ketika ini tidak dapat memvaksinasi pekerja kesihatan dan golongan berisiko, malah berdepan lonjakan kes jangkitan,” katanya.

Tedros berkata, penting untuk setiap individu mendapatkan suntikan dos pertama dan melindungi golongan paling rentan sebelum dos tambahan dilancarkan.

“Jurang ini tidak akan bertambah besar jika pengeluar vaksin dan pemimpin mengutamakan pemberian suntikan kepada negara berpendapatan rendah dan sederhana,” kata Tedros.

Katanya, wabak itu semakin menular dan kepentingan pemimpin tidak seharusnya berfokus pada tujuan nasionalistik sempit semata-mata, dalam keadaan virus mudah bermutasi di seluruh dunia.

“Dalam konteks ini, saya terkejut dengan berita bahawa vaksin Johnson & Johnson kini sudah ke Eropah, di mana hampir semua individu dewasa di sana telah ditawarkan vaksin ketika ini,” katanya.

Justeru, Tedros menggesa Johnson & Johnson untuk segera mengutamakan pengedaran vaksin sebelum mempertimbangkan bekalan ke negara-negara kaya yang sudah memiliki akses mencukupi. –  Agensi


PRN Johor bermotif politik, tak bolehkah bersabar dalam tempoh kritikal

Oleh: Zuhayati Yazid

BANGI, 20 Jamadilakhir 1443H, Ahad – Langkah untuk melaksanakan Pilihan Raya Negeri (PRN) Johor dilihat sebagai agenda politik semata-mata dan langsung tiada elemen membela nasib rakyat.

Sepatutnya ahli politik turun padang membantu rakyat yang baru bangkit selepas berdepan bencana banjir besar di negeri itu dan bukannya bersikap plutokrasi mahu kekalkan kuasa demi kepentingan peribadi.

Naib Presiden BERJASA, Haji Samad Ashaari berkata, PRN Johor dilihat sebagai langkah yang tidak releven, selain akan menyebabkan berlakunya pembaziran besar.

“Kami melihat perkara ini tidak sepatut berlaku, semua ini jelas menunjukan sikap plutokrasi ahli politik yang merencanakan perkara demi kekalkan kedudukan mereta tanpa pedulikan nasib rakyat.

“Lebih baik ahli politik ini turun padang bantu rakyat dan dalam masa mantapkan kedudukan mereka sebagai persiapan menghadapai Pilihan Raya Umum ke-15 (PRU15) tidak lama lagi.

“Apa salah kalau mereka ini bertenang dan bersabar untuk tempoh yang kritikal ini,” katanya kepada Ismaweb.net, hari ini.

Selain itu, beliau menyifatkan PRN Johor sebagai pentas UMNO untuk ‘test market’ selain mahu membuktikan kedudukan mereka masih diterima selepas tergugat dengan kehadiran Parti  Pribumi Bersatu Malaysia (Bersatu).

Samad dalam masa sama turut mempersoalkan berhubung penangguhan ibadah umrah dengan pelaksanaan PRN Johor, sedangkan keputusan dibuat atas dasar kesihatan.

“Apabila melibatkan hal politik, tiada pula timbul isu kesihatan, keadaan ini jelas menunjukkan ketidakadilan.

“Kalau betul mahu mengelak penularan COVID-19, kesemua perkara perlu selaraskan dan tegas dalam menjalankan undang-undang,” katanya.

Semalam, Sultan Johor, Sultan Ibrahim Sultan Iskandar berkenan menandatangani dokumen watikah pembubaran Dewan Undangan Negeri (DUN) Johor.

Baginda berbuat demikian selepas menerima menghadap Menteri Besar, Datuk Ir Hasni Mohammad di Istana Bukit Serene.

Dengan keputusan itu, Johor bakal menjadi negeri seterusnya yang akan mengadakan PRN selepas Sabah, Melaka dan Sarawak sebelum ini.

Khabar angin Johor bakal mengadakan PRN semakin kencang khususnya selepas kematian Ahli Dewan Undangan Negeri (ADUN) Kempas, Datuk Osman Sapian pada 21 Disember lalu.

Hal itu menyebabkan kedudukan kerajaan negeri Johor dilihat tidak kukuh kerana hanya mempunyai majoriti satu kerusi iaitu 28 kerusi berbanding 27 kerusi pembangkang di DUN.


PEMBELA lancar tabung kilat bantu kos ikat jamin ‘rider’ Food Panda

BANGI, 1 Zulkaedah 1442H, Sabtu – Sekretariat Pertubuhan-Pertubuhan Pembela Islam (PEMBELA) menggerakkan tabung kilat secara atas talian, bagi mengumpul sumbangan membantu ikat jamin lima penghantar makanan yang ditahan kerana mempertahankan kalimah Allah.

Pengerusi PEMBELA, Haji Aminuddin Yahaya berkata, pihaknya menyasarkan kutipan sehingga RM20,000 bagi membantu ikat jamin lima individu berkenaan dengan kos RM3,000 hingga RM4,000 seorang.

Beliau berkata, wakil peguam PEMBELA diketuai Datuk Zainul Rijal Abu Bakar telah hadir ke Ibu Pejabat Polis Daerah Petaling Jaya pagi tadi, untuk melihat lanjut penahanan lima penghantar makanan Food Panda, semalam.

“Kita dimaklumkan bahawa mereka ini akan direman selama dua hari, sepatutnya direman empat hari tetapi atas desakan peguam, alhamdulillah dikurangkan dua hari.

“Mereka ini dijangka diikat jamin dengan kos RM3,000 hingga RM4,000 seorang. Namun, mereka tiada wang sebanyak itu lebih-lebih lagi mereka hilang pendapatan kerana direman ini,” katanya dalam kenyataan, hari ini.

Aminuddin berkata, jika kutipan kurang daripada jumlah disasarkan, pihaknya akan menambah dan sekiranya melebihi daripada kos sepatutnya, PEMBELA akan menyerahkan wang itu sebagai belanja sara hidup kepada mereka yang hilang pendapatan.

“Semoga semua usaha kecil kami ini membuahkan hasil dan diredai Allah,” katanya.

Semalam, polis menahan lima penghantar makanan dan seorang pelanggan berhubung insiden pergaduhan membabitkan sensitiviti agama di Sungai Way, Petaling Jaya.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada seorang penghantar makanan berhubung tindakan seorang pelanggan yang didakwa menggunakan nama yang menyentu sensitiviti agama kira-kira jam 2.30 petang.


Waspada taktik ‘scammer’ guna tandatangan palsu CEO TNB

BANGI, 25 Rabiulawal 1445H, Rabu – Tenaga Nasional Berhad (TNB) mengesan taktik baharu penipuan menggunakan logo, surat dan tandatangan palsu Ketua Pegawai Eksekutif (CEO), Datuk Baharin Din untuk memperdaya mangsa.

Justeru, TNB mengingatkan orang ramai supaya berwaspada dan jangan terpedaya dengan taktik baharu ‘scammer’ ini.

“TNB dan pihak berkuasa mengesan taktik terbaharu yang digunakan ‘scammer’ bagi memperdayakan mangsa dengan menggunakan surat palsu, yang mempunyai logo dan tandatangan palsu CEO TNB.

“Kami berharap agar orang ramai berkongsi maklumat ini bersama masyarakat di sekeliling supaya tidak terpedaya dengan taktik surat palsu ini,” katanya dalam kenyataan, hari ini.

TNB turut meminta orang ramai mendapatkan pengesahan yang sahih untuk sebarang maklumat menerusi talian TNB Careline di 1-300-88-5454 atau Facebook @TNBCareline dan di laman X, @Tenaga_Nasional.


PAS tukar MB, Timbalan MB jika kekal perintah Kelantan

BANGI, 24 Muharam 1445H, Jumaat – Jawatan Menteri Besar dan Timbalan Menteri Besar Kelantan akan digantikan dengan kepimpinan baharu sekiranya PAS mengekalkan pemerintahan di negeri itu pada Pilihan Raya Negeri (PRN), 12 Ogos ini.

Setiausaha Agung PAS, Datuk Seri Takiyuddin Hassan berkata, parti itu akan mengemukakan gabungan kepimpinan baharu yang merangkumi seorang tokoh agamawan dan teknokrat, tertakluk kepada mandat rakyat serta perkenan Sultan Kelantan, Sultan Muhammad V.

“Nama bagi gabungan Menteri Besar dan Timbalan Menteri Besar Kelantan yang akan ditawarkan selepas PRN nanti, tidak dinamakan bagi menghormati mandat rakyat dan kuasa mutlak Sultan Kelantan dalam pelantikan Menteri Besar dan Timbalannya,” katanya pada sidang media khas melalui Facebook, hari ini.

Menurut Takiyuddin, perkara itu diputuskan Mesyuarat Jawatankuasa Harian PAS Pusat yang dipengerusikan Presiden parti, Tan Sri Abdul Hadi Awang pada 10 Ogos lalu di Rusila, Terengganu.

Beliau berkata, PAS mencadangkan tawaran kepimpinan kerajaan negeri di bawah pentadbiran parti itu dan Perikatan Nasional (PN) bagi Kelantan, Terengganu dan Kedah.

Bagaimanapun, PAS akan mengekalkan Datuk Seri Dr Ahmad Samsuri Mokhtar sebagai Menteri Besar Terengganu dan Menteri Besar Kedah, Datuk Seri Muhammad Sanusi Md Nor tertakluk kepada mandat rakyat serta perkenan sultan bagi kedua-dua negeri berkenaan.

“PAS dengan ini menyeru semua pengundi untuk menunaikan tanggungjawab pada esok hari, Sabtu 12 Ogos 2023, dengan memilih pemimpin yang Prihatin, Bersih dan Berkebajikan dari PAS dan Perikatan Nasional serta berharap proses pilihan raya di enam negeri berjalan dengan aman dan lancar,” katanya.


Bidas Jawi: GERAKAN tak junjung kedaulatan bahasa Melayu

Oleh Ainul Illia Meor Suzurudin

BANGI, 22 Zulkaedah 1441H, Selasa – Usaha menolak tulisan Jawi oleh GERAKAN membuktikan parti itu tidak menjunjung dan mendaulatkan bahasa Melayu.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, ini kerana tulisan Jawi bukan sahaja seni warisan negara, malah adalah tulisan bagi bahasa Melayu itu sendiri di samping tulisan rumi.

Tegasnya, tulisan Jawi adalah tulisan yang diiktiraf dalam Perlembagaan Persekutuan.

“Kalau nak bandingkan antara tulisan Jawi dengan tulisan Cina, sepatutnya semua rakyat Malaysia boleh lupakan tulisan Cina dan simpan tulisan Cina itu di muzium sahaja.

“Ini kerana tulisan Jawi adalah tulisan kepada bahasa Melayu yang diiktiraf dalam Perlembagaan berbanding tulisan Cina,” katanya ketika dihubungi Ismaweb.net, hari ini.

Sehubungan itu, Ustaz Zamani menggesa, GERAKAN agar tidak ‘bising’ dengan pelaksanaan Hari Jawi kerana orang Melayu berhak memartabatkannya.

“Saya menyeru agar semua bangsa warganegara Malaysia hendaklah sentiasa menghormati semua perkara yang termaktub didalam Perlembagaan Persekutuan.

“…. dan mana-mana pemimpin parti yang mempertikaikannya, mereka tidak layak untuk disokong pada PRU15 nanti,” katanya.

Terdahulu, Timbalan Presiden GERAKAN, Oh Tong Keong bertegas, mahu menentang habis-habisan jika orang bukan Islam disuruh mempelajari tulisan Jawi.


Bersatu terima sebarang keputusan hala tuju tiga parti utama Melayu

BANGI, 17 Safar 1443H, Khamis – Parti Pribumi Bersatu Malaysia (Bersatu) bersedia menerima sebarang keputusan dalam hala tuju kerjasama tiga parti utama Melayu iaitu UMNO, Bersatu dan PAS dalam Pilihan Raya Umum ke-15 (PRU15).

Presiden Bersatu, Tan Sri Muhyiddin Yassin berkata, parti itu akan terus memberi kerjasama yang baik dengan mana-mana parti yang sealiran demi rakyat di negara ini.

“Sekiranya mereka adalah sebahagian daripada kita, kita akan bekerjasama. Jika mereka bukan sebahagian daripada kita, kita menentang mereka dalam pilihan raya.

“Itulah prinsip yang menurut saya boleh diterima kerana pucuk pimpinan dan ahli-ahli kita begitu prihatin hal itu,” katanya seperti dilapor Berita Harian hari ini.

Dalam pada itu, mengulas kecenderungan PAS ketika ini sama ada memilih untuk terus bersama PN atau Muafakat Nasional (MN) bagi menghadapi PRU15, beliau optimis PAS akan terus mengukuhkan hubungan kerjasama dalam Perikatan Nasional (PN).

Muhyiddin berkata, sehingga kini pucuk pimpinan PAS dan ahli tertinggi parti itu tetap memberi sokongan kepada PN dengan menyertai mesyuarat gabungan itu.

“Pada waktu permulaan pendaftaran PN, PAS adalah penajanya dan bersama-sama dalam PN sejak ia ditubuhkan, kemudian barulah parti lain menyertainya.

“Sehingga ke hari ini, saya lihat dalam semua mesyuarat yang kita adakan, presidennya dan semua wakilnya termasuk di peringkat pusat serta pucuk pimpinan PAS datang bersama, berbincang banyak perkara hal berkaitan kerajaan dalam gabungan parti PN,” katanya.


COVID-19: 1,196 kes baharu hari ini

KUALA LUMPUR, 12 Jamadilawal 1442H, Ahad – Sebanyak 1,196 kes harian baharu COVID-19 dicatatkan negara hari ini, dengan satu kluster baharu dikesan dan satu kematian dilaporkan.

Ketua Pengarah Kesihatan Tan Sri Dr Noor Hisham Abdullah berkata tambahan kes harian berkenaan menjadikan jumlah keseluruhan kes positif COVID-19 dalam negara mencecah 105,096 kes.

Dalam satu kenyataan berhubung perkembangan COVID-19, hari ini, katanya Selangor merupakan negeri dengan kes tertinggi iaitu sebanyak 392 kes, diikuti Kuala Lumpur (202), Johor (194) dan Sabah (186).

Selain itu, Negeri Sembilan mencatatkan 39 kes, Pulau Pinang (37), Kelantan (31), Perak (30), Kedah (27), Melaka (23), Labuan (12), Pahang (sembilan), Putrajaya (enam), Terengganu (lima) dan Sarawak (tiga).

Menurut Dr Noor Hisham, lima daripada keseluruhan jumlah kes baharu hari ini merupakan kes import dengan dua dikesan di Selangor dan tiga lagi di Sarawak.

Katanya 997 kes sembuh dicatatkan hari ini menjadikan jumlah kumulatif kes sembuh sepenuhnya daripada COVID-19 sebanyak 84,411 kes atau 80.3 peratus daripada jumlah keseluruhan kes.

Mengenai satu kematian yang dilaporkan hari ini, beliau berkata ia melibatkan seorang lelaki tempatan berusia 71 tahun di Sabah.

Sementara itu, Dr Noor Hisham berkata terdapat satu kluster baharu dikenali Kluster Jalan Sedco telah dikenal pasti menjadikan jumlah kluster yang dilaporkan sehingga kini adalah 484.

Menurutnya kluster berkenaan melibatkan tempat kerja di Tawau dan Kalabakan, Sabah yang kes indeksnya dilaporkan positif COVID-19 pada 20 Dis lepas melalui saringan individu bergejala, dan sehingga kini 26 individu telah disaring dengan 14 kes dikesan positif.

Beliau berkata terdapat 271 kluster yang telah tamat termasuk tiga kluster tamat hari ini iaitu Kluster Kerengge, Kluster Alila dan Kluster Gemilang, menjadikan jumlah kluster aktif yang dipantau adalah 213 kluster.

Dr Noor Hisham berkata daripada jumlah itu, 45 kluster melaporkan pertambahan kes hari ini, dengan yang tertinggi adalah Kluster Tampoi Jaya (78 kes), Kluster Tapak Bina Jalan Stadium (63 kes) dan Kluster Beringin (30 kes). – Bernama


Myanmar sekat Facebook

NAYPYITAW, 22 Jamadilakhir 1442H, Khamis – Penyedia rangkaian internet di Myanmar – termasuk MPT telekomunikasi milik kereajaan – menyekat akses perkhidmatan milik Facebook Inc hari ini, beberapa hari selepas rampasan kuasa oleh tentera.

Surat yang disiarkan dalam talian oleh Kementerian Komunikasi dan Maklumat semalam berkata, Facebook akan disekat sehingga 7 Februari demi ‘kestabilan’.

“Ini mengelakkan mereka mengganggu kestabilan negara… menyebarkan berita palsu dan maklumat salah sekali gus menimbulkan salah faham dengan menggunakan Facebook,” kata surat kementerian itu.

Segelintir pengguna di Myanmar melaporkan mereka tidak dapat mengakses beberapa perkhidmatan Facebook.

Kumpulan pemantau rangkaian NetBlocks mengesahkan MPT telekomunikasi milik kerajaan telah menyekat Facebook dan juga perkhidmatan Messenger, Instagram dan WhatsApp.

Telenor Asa Norway berkata, pihaknya baharu saja menyekat Facebook bagi mematuhi arahan tersebut.

Telenor menyatakan ‘keprihatinan besar’ mengenai arahan itu, yang dikatakan telah diterima oleh semua operator mudah alih dan penyedia perkhidmatan internet semalam.

Dalam satu kenyataan, pihaknya mengarahkan pengguna ke mesej yang mengatakan laman web Facebook tidak dapat dicapai kerana arahan kerajaan.

“Walaupun arahan itu mempunyai hukum dasar dalam undang-undang Myanmar, Telenor tidak yakin permintaan itu atas dasar keperluan dan perkadaran, mengikut hukum hak asasi manusia antarabangsa,” katanya.

Sementara itu, jurucakap Facebook, Andy Stone mengakui gangguan itu.

“Kami mendesak pihak berkuasa memulihkan semula rangkaian supaya rakyat di Myanmar dapat berkomunikasi dengan keluarga dan rakan mereka serta mengakses maklumat penting,” katanya.

Separuh daripada 53 juta warga Myanmar menggunakan Facebook, yang kebanyakkan sinonim dengan internet. – Agensi


Wang subsidi ditarik, lalu disalur ke mana?

Oleh Ainul Illia Meor Suzurudin

BANGI, 6 Zulhijjah 1443H, Rabu – Pemuda PAS Kelantan mencadangkan jawatankuasa ditubuhkan kerajaan melakukan semak dan imbang terhadap penggunaan dana yang dijimatkan akibat penarikan subsidi.

Ketua Dewan Pemudanya, Mohamad Kamal Mohamed berkata, ia supaya wang tersebut dapat disalurkan kembali kepada rakyat secara bersasar.

Malah, katanya, pelan penggunaan wang subsidi yang dijimatkan juga perlu diperincikan agar tidak berlaku pembaziran dan penggunaan kepada program-program tak sepatutnya.

Selain itu, jawatankuasa tersebut disyorkan memfokuskan bantuan kebajikan rakyat M40 yang turut memerlukan perhatian melalui suntikan dan insentif munasabah.

“Kebajikan sektor pendidikan, kesihatan malahan ahli korporat juga tidak boleh diabaikan.

“Menafikan 100 peratus hak T20 dalam isu subsidi juga perlu dinilai semula dengan membuka ruang dan peluang saksama mengikut keperluan masing-masing.

“Ini kerana mereka merupakan pembayar cukai terbanyak, dan tidak boleh disisihkan dalam arus kenaikan harga barang,” katanya dalam satu kenyataan, hari ini.

Tidak hanya tertumpu kepada golongan B40, beliau berkata, seluruh rakyat dalam semua kategori perlu disantuni dalam melawan inflasi.

“Turunkan harga barang dan sama-sama kita atasi inflasi,” katanya.


Jangan terpedaya pakej umrah murah

PETALING JAYA, 20 Rabiulakhir 1445H, Sabtu – Orang ramai dinasihatkan supaya mudah terpedaya dengan sebarang iklan pakej umrah yang menawarkan kadar harga terlalu murah, kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Beliau berkata, mana-mana pihak yang berhasrat untuk menunaikan umrah perlu terlebih dahulu menyemak latar belakang agensi pilihan di platform yang disediakan oleh Kementerian Pelancongan, Seni dan Budaya (MOTAC).

“Pengguna perlu lebih peka, kerana tawaran itu ada yang terlalu murah, RM4,000 misalnya, logiknya kadar itu tak mampu pun nak tampung kos tiket penerbangan, kos lojing, kos di Makkah, lawatan ke Madinah dan lain-lain kos sampingan sepanjang tempoh menunaikan umrah itu.

“Biarpun perihal ini di bawah bidang kuasa MOTAC, tapi saya sentiasa menasihati bagi tujuan meningkatkan kesedaran kepada orang ramai berkaitan isu tipu umrah ini,” katanya kepada pemberita selepas menghadiri Pertandingan Akhir Akademi Daei Muda Yayasan Dakwah Islamiah Malaysia (Yadim) 2023.

Na’im berkata demikian apabila ditanya mengenai satu video tular di aplikasi TikTok semalam yang membongkar penipuan sebuah syarikat menawarkan pakej umrah kepada penduduk di kawasan kampung.

Beliau pada masa sama menasihati mana-mana individu yang menjadi mangsa tipu syarikat mahupun agensi yang menawarkan pakej umrah agar menyimpan segala bukti transaksi dan perjanjian selain membuat laporan polis.

Dalam pada itu, Pertandingan Akhir Akademi Daei Muda Yadim 2023 yang melibatkan enam peserta menyaksikan pelajar Universiti Islam Antarabangsa Malaysia (UIAM) Khairul Aizat Yusoff, 23, diumumkan sebagai pemenang utama sekali gus menerima Anugerah Perdana Daie Muda. –  Bernama


Permintaan ‘putar belit’ Hua Zong tak masuk akal!

BANGI, 21 Rabiulawal 1443H, Khamis – Kenyataan ‘putar belit’ pertubuhan bukan kerajaan (NGO) berasaskan kaum Cina, Hua Zong berhubung sekolah vernakular jelas tidak masuk akal.

Sebelum ini, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu.

Presiden Hua Zong, Tan Sri Goh Tian Chuan yang menggesa perkara itu berkata, ia bagi mengelakkan kedudukan Sekolah Jenis Kebangsaa Cina (SJKC) dan Tamil (SJKT) di bawah Perlembagaan terus dicabar.

“Kerajaan diminta mempertimbangkan keperluan untuk meminda peruntukan Perlembagaan bagi memperjelaskan dan menegaskan kedudukan sekolah vernakular, penggunaan serta pengembangan bahasa pengantar utamanya di bawah Perlembagaan Persekutuan bagi melindunginya daripada terus diputar belit dan dicabar,” katanya seperti dipetik Oriental Daily News Malaysia.

Bukan itu sahaja, Tian Chuan turut meminta kerajaan memantau secara aktif perkembangan mana-mana gerakan yang tidak mesra kepada pendidikan Cina, terutama yang mencabar kedudukan sekolah vernakular di bawah Perlembagaan di mahkamah.

Katanya, Hua Zong kecewa dan kesal terhadap tindakan pihak-pihak berkenaan yang telah membawa perkara ini ke mahkamah, kerana berpendapat usaha dan tindakan mencabar kedudukan sekolah vernakular di mahkamah adalah tidak perlu.

“Oleh itu, kami berharap agar kerajaan dan badan kehakiman dapat memantau kegiatan seperti ini, dan mengambil semua langkah yang sewajarnya bagi mempertahankan Perlembagaan dan keadaan negara yang sedia ada,” katanya.

Mengulas perkara itu, pemerhati politik, Prof Dr Zainur Rashid Zainuddin menegaskan gesaan Hua Zong satu permintaan yang langsung tidak masuk akal.

Lebih pelik lagi baginya kerajaan masih tidak bertindak meskipun mengetahui bahawa sekolah vernakular menghalang integrasi nasional.

“Sekolah vernakular telah lama menjadi duri dalam daging yang menghalang integrasi nasional.

“Kini mereka cuba menuntut pindaan Perlembagaan untuk mengabsahkan mereka.

“Satu permintaan yang langsung tak masuk akal! Persoalannya bila kerajaan mahu bertindak?” soalnya.


Serangan rambang Israel di timur Rafah makin agresif

RAMALLAH, 20 Rabiulawal 1444H, Isnin – Seorang wanita Palestin cedera ditembak tentera pengganas Israel pada Ahad ketika sedang berada di rumahnya, menurut sumber perubatan.

Dalia Abu Mousa, 22, dari bandar Rafah di selatan Semenanjung Gaza ditembak di leher ketika dia berada di rumah.

Mangsa kemudiannya dibawa ke hospital dan dilaporkan dalam keadaan stabil.

Tentera Israel ditempatkan di timur Rafah secara rawak dan agresif melepaskan tembakan ke arah rumah dan tanah pertanian Palestin.

Sabtu lalu, seorang warga Palestin berusia 31 tahun meninggal dunia akibat kecederaan yang dialaminya selepas ditembak tentera Israel dalam konfrontasi di Tebing Barat pada Jumaat.

Mujahed Ahmad Daoud antara lima rakyat Palestin yang cedera dalam konfrontasi yang meletus sejurus selepas serbuan provokatif Israel ke atas bandar Qarawat Bani Hassan di wilayah Salfit.

Menurut statistik Kementerian Kesihatan, kematiannya menjadikan angka korban jenayah harian Israel terhadap rakyat Palestin sejak awal tahun kepada 171, di mana 15 orang terbunuh setakat bulan Oktober.-  Agensi


PRU15: Parlimen Padang Serai, DUN Tioman undi awal esok

BANGI, 7 Jamadilawal 1444H, Jumaat – Seramai 319 pengundi awal terdiri daripada anggota polis akan menjadi kumpulan pertama membuang undi pada Pilihan Raya Umum Ke-15 (PRU15) bagi Parlimen Padang Serai dan Dewan Undangan Negeri (DUN) Tioman, esok.

Setiausaha Suruhanjaya Pilihan Raya Malaysia (SPR), Datuk Indera Ikmalrudin Ishak berkata, 76 pengundi yang terdiri daripada anggota polis akan mengundi awal di Dewan Serbaguna, Ibu Pejabat Polis Daerah Kulim mulai jam 8 pagi hingga 2 petang.

Bagi DUN Tioman, seramai 243 anggota polis akan mengundi awal di Bilik Rehat Ibu Pejabat Polis Daerah Rompin bermula jam 8 pagi hingga 5 petang, dan di Bilik Maklumat Balai Polis Tekek Pulau Tioman dari jam 8 pagi hingga 12 tengah hari.

“Pengundi yang dikategorikan mengundi awal adalah dinasihatkan untuk membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018/03-88880040 atau melalui aplikasi MySPR Semak.

“Adalah dimaklumkan juga, penandaan dakwat pilihan raya akan dibuat pada jari kelingking tangan kiri, bagi pengundi yang hadir pada hari mengundi awal,” katanya dalam kenyataan, hari ini.

Beliau berkata, SPR turut menyarankan pengundi yang positif COVID-19  untuk berhubung terus dengan Pegawai Kesihatan Daerah bagi memudahkan urusan pengundian awal nanti.

“Kertas-kertas undi awal tidak akan dibuat pengiraan pada hari mengundi awal dan kesemua peti undi akan disimpan di lokap balai polis untuk jagaan selamat.

“Kertas-kertas undi tersebut hanya akan dibuat pengiraan pada 7 Disember 2022, bermula jam 4 petang di tempat pengiraan undi yang ditetapkan SPR serta disaksikan oleh ejen-ejen calon masing-masing,” katanya.

Ikmalrudin turut memaklumkan bahawa proses pengundian awal esok turut disaksikan ejen-ejen calon yang bertanding, selain akan disiarkan secara langsung menerusi Facebook SPR di beberapa pusat mengundi awal terpilih.


KWSP umum perincian i-Sinar pada 18 November ini

KUALA LUMPUR, 28 Rabiulawal 1442H, Sabtu – Kumpulan Wang Simpanan Pekerja (KWSP) akan mengumumkan perincian bagi kemudahan akses ke Akaun 1 ahli KWSP yang dikenali sebagai i-Sinar, pada 18 November ini.

KWSP dalam kenyataan hari ini berkata i-Sinar, yang kini sedang dimuktamadkan perinciannya, diwujudkan hasil konsultasi yang mendalam bersama-sama dengan pihak berkepentingan agar ahli yang terkesan dapat mengharungi cabaran semasa dan pada masa sama memastikan kesejahteraan masa depan persaraan mereka.

“KWSP yakin bahawa amaun yang boleh diakses daripada i-Sinar berserta amaun maksimum RM500 sebulan daripada Akaun 2 melalui kemudahan i-Lestari (dilancarkan pada April 2020), dapat membantu ahli yang terkesan menampung keperluan mereka dalam jangka masa pendek,” katanya.

i-Sinar merupakan lanjutan daripada pengeluaran i-Lestari yang kini dijangka mencecah amaun pengeluaran sebanyak RM30 bilion dan akan berakhir Mac 2021.

Permohonan i-Sinar boleh dibuat bermula Disember 2020 dan amaun yang diakses akan dikreditkan ke akaun bank pemohon bermula Januari 2021. – Bernama


Henti tohmahan tak berasas terhadap Agong perkenan darurat

KUALA LUMPUR, 22 Jamadilakhir 1442H, Khamis – Tan Sri Muhyddin Yassin mengingatkan semua pihak supaya berhenti melemparkan tohmahan tidak berasas terhadap keprihatinan Yang di-Pertuan Agong memperkenankan proklamasi darurat.

Perdana Menteri berkata, kerajaan telah mendapat perkenan Al-Sultan Abdullah Ri’ayatuddin Al-Mustafa Billah Shah, selepas baginda berpuas hati bahawa penularan wabak COVID-19 berada di tahap kritikal dan memerlukan pelaksanaan darurat.

Beliau berkata, ia selaras dengan keputusan Jemaah Menteri.

“…Proklamasi darurat yang dimasyhurkan oleh Kebawah Duli Yang Maha Mulia Seri Paduka Baginda Yang di-Pertuan Agong adalah bertujuan untuk memberikan bidang kuasa tertentu kepada kerajaan untuk mengurus pandemik COVID-19 dengan lebih cepat, cekap dan berkesan,” katanya dalam Perutusan Khas Perdana Menteri hari ini.

Dalam perutusan sama, Muhyiddin berkata, tindakan serta merta sedang diambil kerajaan di bawah peruntukan-peruntukan Ordinan Darurat yang sedang berkuat kuasa.

Katanya, proklamasi darurat oleh Yang di-Pertuan Agong tidak mempunyai tujuan lain selain daripada membendung penularan COVID-19 dengan lebih berkesan dan melindungi nyawa rakyat.

“Walaupun ada segelintir pihak yang cuba mencabar Proklamasi Darurat di mahkamah, saya percaya bahawa Kebawah Duli Yang Maha Mulia Seri Paduka Baginda Yang di-Pertuan Agong sebagai Ketua Negara amat memahami dan menghormati sistem dan proses perundangan negara,” katanya.


Pasca PRU15: Jangan buat kenyataan jelik sentuh unsur 3R

BANGI, 27 Rabiulakhir 1444H, Selasa – Semua pihak harus menghormati keputusan Pilihan Raya Umum Ke-15 (PRU15) dan pemilihan Perdana Menteri yang akan dibuat oleh Yang di-Pertuan Agong dengan hati terbuka.

Sehubungan itu, Suruhanjaya Komunikasi dan Multimedia Malaysia (MCMC) mengingatkan orang ramai untuk berhemah serta menjauhkan diri daripada memberikan pandangan yang berbaur kebencian membabitkan kaum dan agama.

Pengerusi Interim MCMC, Tan Sri Mohamad Salim Fateh Din berkata, suruhanjaya itu akan terus memantau bagi membendung penyebaran maklumat yang tidak sahih serta kenyataan bersifat jelik membabitkan unsur 3R, iaitu raja (royalty), agama (religion) dan kaum (race).

“Sebarang perkongsian kandungan bersifat palsu, jelik dan mengancam merupakan satu kesalahan di bawah Seksyen 233 Akta Komunikasi dan Multimedia (AKM) 1998.

“Sabit kesalahan boleh didenda maksimum RM50,000 atau penjara setahun atau kedua-duanya sekali,” katanya dalam kenyataan, hari ini.

Beliau berkata, tindakan penguatkuasaan bersama Polis Diraja Malaysia (PDRM) akan diambil terhadap mereka terbabit berdasarkan aduan daripada orang awam mengikut peruntukan undang-undang sedia ada, demi melindungi ketenteraman dan kepentingan masyarakat.

“Laporkan insiden atau kandungan yang bersifat hasutan, provokasi ataupun yang menghina kepada MCMC melalui portal Aduan MCMC di pautan https://aduan.skmm.gov.my/.

“Orang ramai juga boleh menyalurkan maklumat atau melaporkan berita palsu melalui pautan https://sebenarnya.my/salur/,” katanya.


Penularan gelombang varian Omicron BA.5 di Malaysia terkawal

SHAH ALAM, 11 Muharram 1444H, Selasa – Gelombang COVID-19 akibat penularan subvarian Omicron BA.5 di Malaysia adalah kecil dan terkawal, kata Menteri Kesihatan, Khairy Jamaluddin.

Beliau berkata, di sesetengah negara, gelombang Omiron BA.5 adalah besar tetapi di Malaysia gelombangnya adalah kecil tetapi lama.

“Macam saya kata, (pergerakan) 2,000 ke 5,000 kes tetapi agak lama, ia tidak naik mendadak ia naik sikit dan kekal ke paras yang baru,” katanya kepada media selepas perasmian Kompleks Institut Kesihatan Negara (NIH) oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, di sini hari ini.

Mengulas mengenai kes jangkitan COVID-19 yang tidak dilaporkan di aplikasi MySejahtera,  Khairy berkata, situasi itu berlaku di mana-mana negara bukan sahaja di Malaysia.

“Kes dilaporkan adalah kurang daripada keadaan sebenar sebab protokol kita untuk ujian pun telah dilonggarkan, dulu semua buat RT-PCR dan sekarang kebanyakan ujian yang dilaporkan adalah ujian RTK-Antigen,” katanya.

Khairy berkata, ada individu yang melakukan ujian kendiri tetapi tidak melaporkan kepada MySejahtera.

“Jadi dengan keadaan begini kita ambil petunjuk proksi dengan tidak tengok sangat kepada jumlah kes dan kita tengok kepada keseriusan kes.  Kita melihat kepada severity (keterukan), jumlah kes kematian, kemasukan ke hospital.

Selagi kadar-kadar tersebut terkawal maka kita boleh mengurus masalah ini dengan baik sebab kalau tengok kepada kes ia akan turun naik, ia akan ada gelombang dari masa ke semasa, “katanya.

Khairy juga menasihati orang ramai untuk melaporkan jangkitan COVID-19 di MySejahtera bagi membantu Kementerian Kesihatan mengetahui keadaan sebenar dan jumlah kes di kalangan komuniti.

Terdahulu ketika berucap, Khairy berkata bagi mengorak langkah ke hadapan NIH merancang mempertingkat penyelidikan perubatan jitu, vaksin, perubatan tradisional dan komplementari, kohort kelahiran dan “National Quality Improvement Programme”.

“NIH akan juga memanfaatkan kepelbagaian data yang tersedia dengan membangunkan ekosistem Analitik Data Raya Kesihatan bagi tujuan penyelidikan melalui Pelan Strategik Pendigitalan Kementerian Kesihatan (2021-2025),” katanya.

NIH telah beroperasi sepenuhnya di bawah satu bumbung pada 2019 merangkumi Institut Penyelidikan Perubatan; Institut Kesihatan Umum; Institut Penyelidikan Klinikal; Institut Pengurusan Kesihatan; Institut Penyelidikan Sistem Kesihatan dan Institut Penyelidikan Tingkahlaku Kesihatan.- Bernama


Kertas siasatan kes pukul anak tiri diserah kepada Bukit Aman

IPOH, 29 Safar 1444H, Isnin – Kertas siasatan berhubung kes seorang lelaki dipercayai memukul anak tirinya di Parit Buntar yang tular di media sosial sejak Isnin lepas, kini telah dirujuk kepada Bukit Aman.

Ketua Polis Perak Datuk Mohd Yusri Hassan Basri berkata pihaknya telah melengkapkan siasatan dan menghantar kertas siasatan minggu lepas.

“Kini kita tunggu hasil seterusnya,” katanya ketika ditemui Bernama di pejabatnya hari ini.

Dilapor, polis menahan seorang lelaki dipercayai memukul anak tirinya, seorang remaja perempuan berusia 19 tahun yang telah membuat laporan pada 18 Sept lepas.

Kejadian berlaku pada 11 malam 17 Sept lepas dikatakan berpunca daripada pertengkaran mulut antara pengadu dan ibu kandungnya sebelum suspek bertindak menampar pipi sebelah kiri, menendang bahagian belakang badan dan memijak kepala mangsa.

Susulan kejadian itu, mangsa dibawa mendapatkan rawatan di Hospital Parit Buntar sebelum dimaklumkan oleh pihak hospital untuk dirujuk ke Hospital Taiping ekoran mengalami bengkak dan lebam di beberapa bahagian badan.

Motif kejadian berpunca daripada masalah keluarga sehingga menyebabkan pertengkaran manakala siasatan masih dijalankan di bawah Seksyen 323 Kanun Keseksaan akibat mendatangkan kecederaan dan Seksyen 18A Akta Keganasan Rumah Tangga.

Ditanya mengenai dakwaan sesetengah pihak kononnya terdapat anggota atau pegawai polis yang memberi perlindungan kepada suspek, Mohd Yusri berkata hasil siasatan mendapati perkara itu tidak benar sama sekali. – Bernama


Marwan Barghouti dijangka dipilih jadi Presiden Palestin: Tinjauan

BAITULMAQDIS, 16 Syaaban 1442H, Selasa – Pemimpin kanan Fatah yang kini dipenjarakan di Israel, Marwan Barghouti dijangka mendapat undi terbanyak, sekiranya mencalonkan diri sebagai presiden, kata Pengarah Pusat Penyelidikan Dasar dan Kajian Palestin, Khalil Shikaki.

Bercakap mengenai tinjauan terbaru yang dilakukan oleh pusatnya, Shikaki mengatakan bahawa 78 peratus rakyat Palestin yang layak akan mengundi dalam pilihan raya akan datang.

Sekiranya Barghouti bertanding, termasuk pemimpin Fatah dan Hamas, dijangka 79 peratus rakyat Palestin akan turut serta dalam pemilihan Parlimen, demikian menurut tinjauan itu.

Beliau berkata, 27 peratus pengundi akan memberikan undi mereka kepada Hamas, 24 peratus kepada Fatah, 20 peratus kepada Barghouti dan tujuh peratus untuk kepada bekas pemimpin Fatah, Mohammad Dahlan.

Shikaki mengatakan bahawa tinjauan itu meminta para responden untuk memilih calon presiden pilihan mereka.

Hasil tinjauan mendapati 22 peratus menyokong Marwan Barghouti, 14 peratus memilih Ismail Haniyeh, sembilan peratus mengatakan Presiden sekarang Mahmoud Abbas akan menerima undi mereka dan tujuh peratus mengatakan Dahlan.

Beliau menekankan bahawa Barghouti akan memenangi pilihan raya presiden melainkan Fatah dan Hamas menentangnya.

Barghouti yang ditangkap oleh rejim Zionis pada April 2002 ketika ini menjalani lima hukuman penjara seumur hidup setelah didapati bersalah kerana peranannya dalam beberapa serangan maut sewaktu menentang pendudukan Israel di Palestin.

Pada bulan Januari, Abbas mengumumkan, pilihan raya umum 2021 akan merangkumi pilihan raya legislatif pada 22 Mei, pilihan raya presiden pada 31 Julai, dan pilihan raya Majlis Kebangsaan Palestin, badan pembuat keputusan tertinggi Pertubuhan Pembebasan Palestin (PLO), pada 31 Ogos. – Agensi


Polis Pahang panggil 10 individu bagi keterangan isu buli pelatih TUDM

BANGI, 18 Syawal 1444H, Selasa – Polis Pahang memanggil lebih 10 individu bagi memberi keterangan berhubung siasatan kes buli lima pelatih Tentera Udara Diraja Malaysia (TUDM) di Pangkalan Udara Kuantan, bulan lalu.

Selain mangsa, turut dipanggil untuk memberi keterangan adalah enam suspek yang didakwa terlibat dalam kes memukul pelatih, kata Ketua Polis Pahang, Datuk Seri Ramli Mohamed Yoosuf.

“Siasatan berhubung kes tersebut masih berjalan termasuk memanggil sebanyak mungkin saksi dalam kalangan pelatih dan penyelia bagi membantu siasatan.

“Siasatan dijangka tidak mengambil masa yang lama dan diselesaikan dalam masa terdekat sebelum dirujuk kepada Timbalan Pendakwa Raya untuk tindakan selanjutnya,” katanya seperti dipetik Sinar Harian.

Mengulas lanjut, Ramli berkata, sehingga kini enam suspek yang didakwa terlibat belum ditahan, sebaliknya hanya dipanggil untuk memberi keterangan.

“Siasatan akan dilakukan melibatkan pelbagai aspek dan jika didapati berlaku elemen jenayah tindakan selanjutnya akan diambil bergantung kepada hasil siasatan termasuk untuk pendakwaan dan sebagainya,” katanya.

Kes buli melibatkan pelatih TUDM terbongkar selepas keluarga seorang mangsa tampil membuat laporan polis dan tular di media sosial.

Kelmarin, Timbalan Menteri Pertahanan, Adly Zahari berkata, siasatan dalaman berkaitan isu berkenaan dijangka siap dalam masa terdekat.

Dalam pada itu, beliau mengakui perkara itu telah pun dibangkitkan di dalam mesyuarat pasca Kabinet minggu lalu dan siasatan dalaman tetap diteruskan meskipun kertas siasatan telah dibuka oleh Polis Diraja Malaysia (PDRM).


60,000 kemuka rayuan haji

BANGI, 24 Syawal 1443H, Rabu – Kira-kira 60,00 individu membuat rayuan untuk melaksanakan ibadah haji tahun ini – dan dijangka 1,000 akan dipilih susulan terdapat jemaah yang terpaksa menolak atas pelbagai faktor.

Pengarah Eksekutif Haji Lembaga Tabung Haji (Tabung Haji), Datuk Seri Syed Saleh Syed Abdul Rahman berkata, pemilihan akan didahulukan untuk rayuan mahram.

“Pihak kami tiada masalah untuk mengisi kekosongan itu berikutan setakat ini ada 60,000 rayuan.

“Namun pemilihan akan didahulukan untuk rayuan mahram dan barulah diberikan kepada mereka yang dalam giliran,” katanya.

Terdahulu, dilaporkan lebih 1,000 bakal jemaah haji Malaysia yang menerima tawaran mengerjakan ibadah itu bagi musim 2022, menolak panggilan disebabkan pelbagai faktor termasuk masalah kesihatan.

Dalam pada itu, Syed Saleh berkata, Tabung Haji akan memberikan maklumat mengenai butiran penerbangan dan lapor diri di stesen berlepas secara berperingkat mulai pada minggu depan.

Penerbangan pertama dijangka pada 4 Jun manakala terakhir pula adalah pada 2 Julai.

“Jadual itu diperoleh selepas Malaysia mendapat kelulusan penerbangan daripada Suruhanjaya Penerbangan Arab Saudi (GACA).

“Malaysia Airlines Berhad dan Saudia Airlines ditugaskan membawa semua 14,306 bakal jemaah menerusi kuota masing-masing sebanyak 50 peratus,” katanya.

Katanya, sebanyak 340 petugas haji termasuk kakitangan perubatan dijadualkan bertugas dan berlepas ke tanah suci bermula 28 Mei bagi membuat persediaan menyambut kumpulan pertama jemaah haji.

Kuota haji Malaysia bagi musim 2022 adalah 14,306 iaitu 45 peratus daripada kuota tahunan yang biasa diterima dan peratusan sama terpakai kepada semua negara.


Pelajar perempuan Afghanistan bantah sekolah ditutup lagi

GARDEZ, 14 Safar 1444H, Ahad – Pelajar perempuan di timur Afghanistan mengadakan bantahan selepas pihak berkuasa Taliban menutup semula sesi persekolahan bagi peringkat menengah, hanya beberapa hari selepas dibuka.

Minggu lalu, lima buah sekolah menengah di wilayah Paktia di timur negara itu membuka semula sesi persekolahan selepas ratusan pelajar perempuan menuntut untuk ke sekolah.

Aktivis wanita yang dikenali Yasmin dan mengetuai bantahan berkata, pelajar-pelajar perempuan di bandar Gardez diminta pulang ke rumah semula selepas tiba di pekarangan sekolah.

Dengan memakai uniform sekolah- bertudung putih dan berkain hitam, kesemua pelajar perempuan berarak di tengah Gardez sebagai tanda bantahan.

Bagaimanapun, Taliban tidak membenarkan sesiapa merakam bantahan dan melarang pihak media membuat liputan.

Sejak mengambil alih pentadbiran negara Ogos tahun lalu, Taliban mengenakan sekatan ketat kepada pelajar perempuan dan kaum wanita di negara itu untuk mematuhi peraturan ketat – sekali gus menjejaskan kehidupan golongan berkenaan.

Mac lalu, Taliban menutup semula semua sekolah menengah perempuan selepas beberapa hari pembukaan, buat pertama kalinya di bawah pentadbirannya.

Malah pentadbiran Taliban mengekalkan larangan itu sebagai isu teknikal namun memberi jaminan persekolahan akan dibuka semula apabila kurikulum berdasarkan perundangan Islam selesai dibentuk. – Agensi